‏‏ז' תשרי, תשפ"ו

‏‏29 ספטמבר, 2025‏

**קול קורא מס' 26/9.2025 למחקר בנושא "מחקר מלווה רב תחומי לתכנית ישראל ריאלית: קידום מקצועות ה- STEM"**

# מבוא

משרד החינוך באמצעות לשכת המדענית הראשית, פונה בזאת לקבלת הצעות למחקר בנושא "מחקר מלווה רב תחומי לתכנית ישראל ריאלית: קידום מקצועות ה- STEM".

חוברת הקול הקורא מפורסמת באתר מינהל הרכש הממשלתי [בקישור כאן](http://WWW.MR.GOV.IL) ובאתר האינטרנט של לשכת המדענית הראשית ב[קישור כאן](https://chief-scientist.education.gov.il/knowledge/content-series/academy-field/).

* 1. בכל מקום בו נכתב במסמך זה לשון זכר או לשון נקבה המשמעות הינה זכר ו/או נקבה.
  2. מתוך כלל ההצעות תיבחר הצעה אחת אשר מותאמת בצורה מיטבית למטרות קול קורא זה.

# מועד הגשת ההצעות

* 1. הצעות בהתאם לדרישות הקול קורא יש לשלוח אל:

**תיבת המכרזים, אגף רכש מכרזים והתקשרויות, רח' שבטי ישראל 34, ירושלים.**

יש לציין על המעטפה: קול קורא מס' 26/9.2025למחקר בנושא "מחקר מלווה רב תחומי לתכנית ישראל ריאלית: קידום מקצועות ה-STEM".

על ההצעה להתקבל **ל- "תיבת המכרזים"** בלבד לא יאוחר **מיום שני, ד' בכסלו תשפ"ו, ה- 24.11.25, עד השעה 11:00.** באחריות המציע לדאוג כי ההצעה תגיע במועד, תירשם ותוכנס לתיבת המכרזים.

* 1. הצעה שלא תגיע במועד לתיבת המכרזים אלא תגיע לגורם אחר במשרד החינוך, בפקס או בדואר אלקטרוני בלבד לא תילקח בחשבון. הצעה שתגיע לאחר המועד האחרון להגשת ההצעות, לא תובא לדיון ותיפסל על הסף.
  2. במידה והמציע מחליט לשלוח את ההצעה באמצעות שליח (לרבות באמצעות חברת דואר ישראל), עליו לוודא שזו הגיעה, נרשמה והוכנסה לתיבת המכרזים במועד. על המציע להיות ער לכך שאין המשרד אחראי להכנסתה של ההצעה לתיבת המכרזים. הצעה שתתקבל במשרד, גם אם לפני המועד האחרון להגשת הצעות, אולם מסיבה כלשהי לא תוכנס לתיבת המכרזים, תיפסל כהצעה שלא התקבלה במועד.
  3. לתשומת לב מגישי ההצעות, בכניסה לבניין מתקיימים סדרי אבטחה ובדיקת תעודות אישיות, קיימת בעיית חניה בסביבה, הפרעות כלליות בתנועה וכדומה אשר עלולים לגרום לעיכוב בכניסה. לפיכך על המציעים לקחת זאת בחשבון על מנת לוודא הגעה במועד לתיבת המכרזים.

# תנאי סף להגשת הצעה

* 1. מגיש ההצעה הינו **מוסד ישראלי להשכלה גבוהה המוכר** ע"י המועצה להשכלה גבוהה (להלן – מל"ג).
  2. על החוקר הראשי להיות **חבר הסגל האקדמי** (סגל פנים) או במעמד של אמריטוס במוסד בו הוא מועסק. פוסט דוקטורנטים יוכלו להיכלל בצוות המגישים בתנאי שבראש הצוות עומד חבר סגל בכיר. לא תתקבלנה הצעות שיוגשו על ידי "מורים מן החוץ" העובדים במוסד כאמור.
  3. הצעה יכולה להיות **חתומה ע"י חוקר ראשי אחד או מספר חוקרים** **ראשיים** (עד ארבעה). במקרה של מספר מגישים החתומים על ההצעה, כולם, מלבד פוסט דוקטורנטים, יידרשו לעמוד בדרישות בסעיפים 3.1-3.2 לעיל וההתייחסות אליהם תהיה כאל חוקרים ראשיים הנושאים באחריות שווה לביצוע המחקר. אין מניעה מהגשה ע"י צוות חוקרים ממספר מוסדות מוכרים להשכלה גבוהה, אך מובהר מראש כי במקרה של קבלת ההצעה, **ייחתם חוזה מול מוסד אחד** בלבד.
  4. **עובד מטה ו/או יחידות המשרד** ו/או יחידות הסמך של משרד החינוך לא יוכל להגיש הצעה בקול קורא זה ולא יוכל להיות מועסק על ידי המוסד הזוכה במסגרת ביצוע המחקר. **מרצים המועסקים על ידי משרד החינוך** במכללה במסגרת הסכמים ישנים יכולים להגיש הצעה בקול הקורא.
  5. **ההצעה עומדת בכל ההנחיות** המפורטות בסעיף 7 – "מבנה ותכולת ההצעה".
  6. **מתווה ההצעה עומד בקריטריונים ובאמות המידה** כפי שאלו מפורטים בסעיף 8 ובנספח מספר 2 לקול קורא זה.
  7. לא קיימת במחקר המוצע מגבלה אתית, שיש בה כדי למנוע מתן היתר לביצוע המחקר בהתאם לנוהל פעילות מחקרית במערכת החינוך מיום 1/10/2024:

<https://apps.education.gov.il/Mankal/horaa.aspx?siduri=529>

# משך ותקציב המחקר

* 1. הצעות מחקר יוגשו כך שיתאימו למחקר שאורכו עד 4 שנים והיקף התקציב שלו עד 4,000,000 ₪.
  2. התקציב המבוקש למחקר ישקף את העלויות הנגזרות מהיקף המחקר.
  3. השלמת אבני הדרך ומועדי התשלומים יהיו בהתאם לשלבי המחקר וייקבעו בהתאם להצעות המחקר שייבחרו.
  4. המשרד רשאי להאריך את ההתקשרות במקרים חריגים ועל פי בקשה של המוסד שתוגש 60 יום, או יותר, לפני סיום תקופת ההתקשרות.
  5. המשרד יהיה רשאי להאריך את תקופת ההתקשרות בתוספת תקציב לתקופה של עד 12 חודשים נוספים בהתאם להמלצה של הועדה המלווה ובכפוף להתאמה לתכנית האסטרטגית של המשרד באותה עת. המשרד יקבע את גובה התקציב המיועד להארכת ההתקשרות ובלבד שלא יעלה על 50% מגובה התקציב שאושר להתקשרות הראשונה. הארכת ההתקשרות כפופה לאישור ועדת המכרזים ותקציב בתקנה התקציבית.

# רקע

מערכת החינוך בישראל מצויה בעיצומו של אתגר מתמשך ועמוק בתחום לימודי ה- STEM (מדעים, טכנולוגיה, הנדסה ומתמטיקה) מגיל הגן ועד כיתה י"ב. תוצאות מבחני TIMSS שנערכו במאי 2023 חשפו ירידה משמעותית בהישגי תלמידי ישראל במתמטיקה ובמדעים, לצד פערים עמוקים בין מגזרים, רקע חברתי-כלכלי ומגדר[[1]](#footnote-1). **על רקע מצב זה התקבלה החלטת ממשלה מספר 2983 מיום 27.04.2025 "ישראל ריאלית: תוכנית רב-שנתית למתן מענה למצב החירום הלאומי במקצועות ה-STEM לשנים תשפ"ה-תש"ץ".**

[**https://www.gov.il/he/pages/dec2983-2025**](https://www.gov.il/he/pages/dec2983-2025)

לאור זאת, ובשל החשיבות הלאומית בחיזוק תחומי ה-STEM ובצמצום פערים בקרב תלמידי ישראל, הוקמה התוכנית "ישראל ריאלית" - תכנית לאומית שנועדה להעצים את לימודי המדעים, מתמטיקה, טכנולוגיה והנדסה במטרה להגדיל את שיעור בוגרי מערכת החינוך הפונים לעיסוק מקצועי בתחומי ה- STEM כחלק מאסטרטגיה לאומית לטיפוח מצוינות מדעית וטכנולוגית ולפתח כשירויות לחיים בקרב כלל תלמידי ישראל באמצעות לימוד מקצועות ה STEM.

התוכנית נועדה להשפיע במגוון תחומים:

* הכלכלה ושוק העבודה –גידול במספר הבוגרים המיומנים בתחומי ההייטק, המדע וההנדסה וחיזוק הכלכלה והתעשיות הביטחוניות והטכנולוגיות
* פיתוח כשירויות לחיים
* שוויון הזדמנויות וקידום מוביליות חברתית אשר תאפשר לתלמידים מכלל המגזרים להשתלב במקצועות נדרשים ובשוק העבודה ולהתקדם כלכלית
* שיפור תשתיות, העלאת איכות ההוראה, והתאמת תוכניות הלימודים לסטנדרטים עולמיים יהפכו את מערכת החינוך בישראל לרלוונטית יותר למאה ה-21 וממוקמת בעשיריה הפותחת של המבחנים הבינלאומיים

התוכנית "ישראל ריאלית" מושתתת על שלושה צירים מרכזיים שהוגדרו כמשמעותיים לתיקון ולשינוי:

|  |  |
| --- | --- |
| ציר ראשון: שינוי המבנה הפדגוגי-ארגוני | * קידום תפיסת STEM משולבת ורציפה, המיישמת למידה מיטבית וחדשנית, מבוססת כשירויות המשלבות בין ידע, מיומנויות, גישות וערכים, ומתבססת על חינוך מותאם אישית וטכנולוגיות תומכות, בדגש על בינה מלאכותית. * הכוונה ומיקוד מערך הפיקוח והניהול המקצועי לאורך כל שדרת הפיקוח, כולל מפקח STEM, עד לרמה של הגדרת רכזי STEM / רכזי מיומנויות עם התמחות בתחומי ה- STEM בית ספריים. |
| ציר שני:מענה להון אנושי בהוראה למקצועות הSTEM- | * הוראה איכותית המתבצעת על ידי כוח אדם מיומן ובעל מוטיבציה אשר לרשותו עומדים המשאבים הנדרשים. * שיפור הכשרת המורים בשיתוף המל"ג ופיתוח מסלולי למידה מקצועית חדשניים למורים קיימים. * יצירת מודלים שונים להוראה בשיתוף אקדמיה, תעשייה וביטחון ורשת מנטורים המסייעת בקידום תהליכי למידה למורים חדשים ולתלמידים במוסדות החינוך. * התייחסות למקצועות ה- STEM כתחומי דעת העומדים בפני עצמם ובנוסף כמכלול תוך העצמת ההשפעה ההדדית בין המקצועות. * הקמת ועדה בחסות המל״ג לבחינת השינוי הנדרש במכללות ההוראה ובהכשרת המורים. |
| ציר שלישי: הוגנות חינוכית | * בחינה ושיפור של מודל התקצוב הדיפרנציאלי והשימוש במשאבים. * התמודדות עם חסמים דיגיטליים וטכנולוגיים בקרב אוכלוסיות השונות במערכת החינוך. |

בתוך הצירים הללו, מתמקדת התוכנית  **ב- 4 ליבות עיקריות:**

1. פדגוגיה: **שיפור תהליכי הוראה למידה והערכה:**

* עדכון תוכניות הלימודים והתאמתן ללמידה מבוססת כשירויות המשלבת ידע, מיומנויות, גישות וערכים, גם בהתאם לסטנדרטים בינלאומיים, כפי שמשתקפים, בין היתר, גם במחקרים הבינלאומיים. דוגמאות לכשירויות אלו כוללות: כשירות מדעית, כשירות טכנולוגית, כשירויות הנדסית וכשירות מתמטית. כשירויות אלו יכללו גם מיומנויות המשותפות לכולן כגון, פתרון בעיות מורכבות, חשיבה יצירתית, חשיבה חישובית, יזמות וחדשנות, עבודת צוות, כשירות בינה מלאכותית, אוריינות סביבתית ועוד.
* העמקת לימודי טכנולוגיה והנדסה כתוכניות יסוד במסגרת לימודי ה- STEM בגילאי גן ועד חטיבת הביניים.
* פיתוח תהליכי הוראה ולמידה מבוססי כשירויות, חינוך מותאם אישית ובינה מלאכותית.
* למידת מקצועות ה-STEM באופן רציף ומתפתח באופן ספירלי מגיל גן עד תיכון עם דגש על שילוב בין למידה תחומית (העמקה בתחום הדעת) ולמידה בין תחומית (חיבורים בין תחומי דעת).
* הפעלת תוכניות ה-STEM מותאמות למגוון קהלים (מגזרים, אוכלוסיות, מגדר), בהתאם לעקרון ההוגנות.
* רלוונטיות לחיי היום-יום של התלמידים, ובהקשרים אישיים, קהילתיים, לאומיים, גלובליים ותחומיים.
* עידוד שילוב אוכלוסיות בתת-ייצוג בלימודי ה-STEM כולל החברה הערבית והדרוזית, החינוך הדתי והחרדי, תלמידי הפריפריה החברתית והגאוגרפית, ובנות (בכל הרצף הגילאי).
* עידוד ביקורי תלמידים, בדגש על יסודי וחט"ב, במגוון סביבות המאפשרות התנסויות מדעיות, טכנולוגיות והנדסיות מתוך מטרה לקדם למידה התנסותית אותנטית ולהגביר מעורבות ועניין בתחומי המדע, המתמטיקה, הטכנולוגיה וההנדסה.
* בחינת שיטת התקצוב למקצועות ה-STEM בחטיבה העליונה, במטרה להבטיח משאבים מיטביים לחיזוק ההוראה והלמידה בתחומים אלו.
* גיבוש וביצוע תפיסת הערכה ותהליכי הערכה מתקדמים, המסונכרנים עם לדרישות ולסטנדרטים הבינלאומיים, לצורך מעקב מתמשך ושיפור מתמיד של הישגי התלמידים.

1. הון אנושי. **טיפוח הון אנושי איכותי ושימורו** ע"י גיוס מורים נוספים לתחומי ה- STEM וקידום והעלאת רמת ההוראה, הפיתוח המקצועי והתשתיות המקצועיות, בין היתר באמצעות:

* מתן תמריצים למורים החדשים שייקלטו במערכת החינוך בתחומי ה-STEM, תוכניות להסבת אקדמאים בחטיבת הביניים ובחטיבה העליונה, הרחבת הסמכה למורים מכהנים להוראת מתמטיקה ולהוראת מדע וטכנולוגיה בכל שלבי הגיל, פתיחת מסלולי הכשרת מורים למקצועות ה-STEM , ושיתוף פעולה עם התעשייה והצבא בהקשר של מנטורים למורים, הוראה שיתופי של מורים ומנטורים ועובדים מהתעשיה כמורים ליום אחד.
* פיתוח מקצועי, בראיית כל אחד מתחומי הדעת, ועם תחומי דעת נוספים, ובראייה בינתחומית של ה- STEM כתחום משולב לתחומי דעת נוספים.
* פיתוח מקצועי של מורים מכוון כשירויות, חינוך מותאם אישית ושימוש בטכנולוגיות מתקדמות, בדגש על בינה מלאכותית, המקדמות תהליכי הוראה, למידה והערכה.
* תוכניות עתודה ייעודיות לרכזי מקצוע ומורים מובילים במגוון דרגים במקצועות ה- STEM במסגרת פעילות עתודות במערכת החינוך.

1. תשתית טכנולוגית

* הגדרה, עדכון ויישום סטנדרט לאמצעי קצה ורשת לתלמידים ועובדי הוראה במוסדות החינוך.
* ניהול יעיל של מעבדות מחשבים, טכנולוגיה ומדעים תוך שימוש בטכנולוגיות ענן, מעבדות וירטואליות ותקצוב מרכזים מדעיים וטכנולוגיים.
* שימוש בתשתיות טכנו-פדגוגיות המתוכננות במסגרת מערכת טכנולוגית מכוונת למידה אישית למקצועות ה- STEMלתהליכי למידה, הוראה והערכה מבוססי נתונים, מותאמים אישית.
* שימוש בפלטפורמות דיגיטליות (מעבדות וירטואליות), בכלי בינה מלאכותית, משחקי מחשב ומציאות רבודה ומדומה לצורך תהליכי למידה הוראה והערכה מותאמים אישית ורלוונטיים לחיי התלמידים.
* תקצוב הצטיידות מעבדות מדעים בבתי הספר, שיפוץ מעבדות מדעים בחט"ע ובינוי ותקצוב מרכזי מדעים לגיל הרך והקמת ותפעול מרכזי מדעים עירוניים והסעות אליהם עבור תלמידי היסודי והחט"ב.

1. היבטים מערכתיים-ניהוליים

* העברת האחריות על תחום ה- STEMלרבות כלל הפעילויות, מקצועות הלימוד, תוכניות, מגמות לימוד מגן עד י"ב וכלל התקנים של אגף המדעים במזכירות הפדגוגית למנהל חדשנות וטכנולוגיה וביצוע תיקוני חקיקה ככל שנדרש לשם כך.
* תקצוב תוספת תקנים לטובת ניהול ופיקוח מרמת המטה עד רמת השדה.
* התאמת תוכניות חיצוניות (לרבות מסגרת גפ"ן) לתפיסה החדשה של ה-STEM המשולב והרציף.
* קידום שיתוף פעולה הדוק בין גורמים במשרד החינוך ועם גורמים חוץ-משרדיים כגון האקדמיה, התעשייה והצבא במטרה להעצים את החינוך והחדשנות תוך יצירת קשרים ויוזמות משותפות בין הגורמים השונים.
* הקמת מועצה ציבורית לחינוך STEM בהשתתפות משרד החינוך ובעלי עניין ברמה הלאומית מהאקדמיה, צבא, תעשיה.

בשנת תשפ"ו התוכנית תתמקד בשכבת ז' וכל שנה תורחב לשכבות נוספות (כלפי מעלה וכלפי מטה). זאת, בנוסף לפרויקט בגרות הייטק ופיילוטים בתחומי גנים מקדמי STEM, בתי ספר יסודיים מקדמי STEM וחינוך מותאם אישית בתחומי הSTEM- .

**משרד החינוך פונה באמצעות לשכת המדענית הראשית של משרד החינוך לחוקרים ולחוקרות להציע הצעות למחקר עיצוב רחב היקף ורב-תחומי, שייערך במתכונת RPP (Research Policy Partnership ) בשותפות עם משרד החינוך, ויבחן את היישום של תוכנית "ישראל ריאלית" תוך מתן המלצות מבוססות ראיות לעיצוב מדיניות חינוך.**

על המחקר לענות על שאלות המחקר הבאות:

1. כיצד מיושמים רכיבי תוכנית "ישראל ריאלית" הלכה למעשה במערכת החינוך ומהם הפערים בין התכנון לבין הביצוע בשטח?
2. כיצד תורמים מרכיבי התוכנית, כל אחד לחוד ובאופן אינטגרטיבי, להשגת יעדיה המרכזיים של התוכנית?
3. מהם התנאים המערכתיים, הפדגוגיים והארגוניים שמאפשרים יישום מיטבי, הוגן ובר-קיימא של התוכנית לאורך זמן – ומהם החסמים המרכזיים שמעכבים זאת?
4. האם, ובאיזה אופן, התוכנית משיגה את יעדיה?

הצעות המחקר תידרשנה לתת מענה לדגשים הבאים:

* על המחקר **להתייחס לשלושת צירים מרכזיים, ולארבעת ההיבטים המרכזיים של התכנית** (אשר פורטו לעיל) – הפדגוגי, הכשרה ולמידת מורים (הון אנושי), הטכנולוגי והניהולי-מערכתי, גם כבעלי יישות נפרדת שיש להעמיק בהבנתם, תפקודם והאתגרים הכרוכים ביישומם וגם כמכלול אינטגרטיבי אשר בו המרכיבים השונים פועלים בתיאום ובתלות הדדית. המחקר יתבקש להאיר לא רק את הדינמיקות הפנימיות של כל רכיב, אלא גם את ממשקי הגומלין ביניהם, מתוך מטרה לזהות תהליכים מאפשרים, חסמים ותנאים מיטביים למימוש התכנית בכללותה.
* המחקר יהיה **מחקר עיצוב** (Design Based Research) וישלב תהליכי פיתוח, ניסוי, למידה והפקת ידע תיאורטי ומעשי לאורך השנים בהם ילווה את המהלך. המחקר נדרש להניב תובנות תיאורטיות לצד תובנות יישומיות אשר ישמשו את משרד החינוך לצורך הרחבה, שיפור והטמעה רחבה היקף של התכנית.
* המחקר נדרש לפעול במתכונת של **RPP ( (Research-Policy Partnership** - שותפות בין קובעי המדיניות ואנשי המקצוע במשרד החינוך לבין החוקרים, על בסיס עקרון של השפעה הדדית: השדה משפיע על הכיוונים המחקריים, והמחקר מזין באופן מתמשך את עיצוב ויישום המדיניות. שותפות זו מאפשרת התאמה שוטפת בין אתגרי התוכנית לבין תהליכי החקירה ותומכת בגיבוש מענה מבוסס-ראיות לאורך כל חיי התכנית.
* במסגרת המחקר תוגדרנה **שגרות קבועות של שיח ועדכון בין משרד החינוך לבין החוקרים,** לרבות השתתפות החוקרים בוועדות התכנית בתדירות של אחת לחודש לפחות.
* הצעת המחקר צריכה להציג מערך מחקר **רב-תחומי**, אשר יכלול נציגות של מומחים בתחומים הבאים:
  + הכשרת עובדי הוראה (הון אנושי)
  + פדגוגיה
  + STEM
  + טכנולוגיות חינוכיות
  + מדיניות חינוך
  + מתודולוגיה של מחקרים יישומיים רחבי היקף
  + המחקר נדרש להיות רחב היקף ו**מייצג** (על המדגם המייצג להתייחס לחברה ערבית על כל גווניה ולדוברי עברית - ממלכתי וחמ"ד. ולכלול ייצוג של המחוזות השונים וכן מדדי טיפוח שונים), בנוסף על המחקר להתבסס על **שילוב שיטות מחקר איכותניות וכמותיות** כאחד.
* יש להציע **לוח זמנים רב-שנתי** (למשך ארבע שנים), הכולל עבור כל שנה את מוקד המחקר, מערך, שלבי ההתקדמות, אבני הדרך ותוצרים מתוכננים. בשנה הראשונה (תשפ"ו) ייערך בסיס נתונים ראשוני (baseline) מקיף שישמש נקודת ייחוס לכל יתר שלבי המחקר.
* לאורך כל תקופת המחקר יוגשו **דוחות ביניים שוטפים** הנותנים מענה לאתגרי התכנית שעל הפרק. בתום המחקר יופק **דוח מסכם ומעמיק** שיתעד את המהלך כולו, יציע תובנות מערכתיות להטמעה רחבת היקף, ויצביע על תנאים מערכתיים הנדרשים להטמעת רפורמות דומות בעתיד מתוך ראייה היסטורית ומוסדית של תהליכי שינוי במערכת חינוך.
* משרד החינוך **יאפשר גישה לנתונים הרלוונטיים בחדר מחקר** (נתונים מינהליים ונתונים ממערכת הגפן) לצורך מחקר זה.

# תוצרים של המחקר

* 1. דו"חות (בהתאם להנחיות בנספח מספר 3), מצגות ותוצר מונגש כדלהלן:

תוצרי ביניים:

* + 1. **סקירת ספרות** אשר תוגש תוך 6 חודשים מיום חתימת ההתקשרות (אבן דרך 1)**.** על סקירת הספרות להציע, בין היתר, גם תובנות מתוך תכניות הקיימות במדינות אחרות שמטרתן דומה.
    2. **דו"חות ביניים** אשר יוגשו בהתאם לאבני הדרך בכל מסלול ובהתאם לתכנית המחקר.

תוצרים סופיים:

* + 1. **דו"ח סופי – דוח מדעי מלא בעברית יוגש חודשיים לפני תום חוזה המחקר:** הדוח יכלול הצגה מלאה ומפורטת של המחקר וממצאיו ושל המשמעויות התיאורטיות והמעשיות שלו.

הדוח צריך להיות **בפורמט זהה למאמר מדעי במדעי החברה וכתוב על פי כללי APA** העדכניים, **כולל תקציר עד עמוד אחד ותוכן עניינים**.

חשוב להדגיש כי המבוא והדיון מוגבלים לעד 6 עמודים כל אחד (במקרים מיוחדים 10 עמודים).

הדוח צריך לכלול: עמוד שער, תוכן עניינים, תקציר, מבוא, שיטה, ממצאים, דיון והמלצות, רשימה ביבליוגרפית ונספחים (לרבות כלי המחקר).

הדוח צריך להיכתב בשפה העברית.

* + 1. **דו"ח מקוצר למקבלי החלטות בעברית:** דו"ח קצר, בהיקף של כ-5-10 עמודים. הדוח צריך להיות מסמך נפרד, העומד בזכות עצמו, **וכולל גם פסקה אחת מסכמת למקבלי החלטות.**
    2. **מצגת למקבלי החלטות:** מצגת של כ-15 שקופיות המסכמת את עיקרי הדוח, הממצאים וההמלצות לעיצוב המדיניות.
    3. **תוצר מונגש** המפרט את הממצאים הסופיים. תוצר מונגש יכול להיות סרטון אנימציה / ראיון מצולם / פודקאסט עם אחד החוקרים הכולל הסבר על תהליך, תוצאות המחקר וכד'.

**כל המסמכים והתוצרים יוגשו לאחר הגהה, עריכה לשונית ועיצוב ראויים**

* 1. בהתאם לשיקול דעתם של הגורמים הרלוונטיים במשרד, **לאחר מסירת כל דו"ח, יוזמנו החוקרים להציג את ממצאיהם בפני גורמים שייקבעו על-ידי המשרד**.
  2. בהתאם לשיקול דעתם של הגורמים הרלוונטיים במשרד, **כל התוצרים יעברו שיפוט אקדמי** ויעודכנו ע"י החוקרים בהתאם להמלצות. המלצות שהחוקרים יבחרו שלא לאמץ ינומקו במסמך נפרד. מעבר לאבן הדרך הבאה תלויה באישור אבן הדרך הקודמת.
  3. תשלום כל אבן דרך במחקר מותנה בביצוע הפעולות שהוגדרו לאבן דרך זו, ואישור לשכת המדענית הראשית.

# מבנה ותכולת ההצעה:

* 1. ההצעות תוגשנה **בשפה העברית** ותהיינה חתומות על-ידי מורשי החתימה של המציע.
  2. ההצעות תוגשנה:
     1. בשני עותקים קשיחים (מקור+העתק).
     2. על גביי התקן אחסון נייד אשר יכלול את קובץ הצעת המחקר בפורמט **WORD**: קובץ אחד מזוהה עם שמות החוקרים וקובץ אחד אנונימי **ללא** שמות החוקרים.
     3. על גביי התקן אחסון נייד בנפרד מהצעת המחקר, קובץEXCEL של המפרט התקציבי.

יש לתת שם לקבצים על פי התבנית הבאה: נושא\_חוקר\_מוסד.

יש להגיש את שני העותקים החתומים של ההצעה, את המדיה המגנטית, ואת כל המסמכים המפורטים בתנאי הסף במעטפה חתומה עליה יצוין **מספר קול הקורא ושם קול הקורא** **וללא שם המציע ע"ג המעטפה**.

* 1. ההצעות תוגשנה במבנה הבא, תוך הקפדה שהבקשות לא יחרגו מההיקפים ומהמסגרת המפורטת כדלקמן:
     1. **דף שער (עפ"י נוסח דף השער המצורף בנספח א)**
     2. **טופס הגשת ההצעה (נספח 1)**
     3. **תקציר מנהלים המיועד לאנשי המקצוע במשרד (עמוד אחד ברווח וחצי עם שוליים רגילים) –**
        + מטרות המחקר, מתודולוגיה, השערות.
        + הרציונל בבסיס בחירת המתודולוגיה.
        + הרציונל בבסיס בחירת המדגם.
        + הרקע והנסיון הרלוונטי של צוות המחקר.

יש להקפיד על פונט בגודל ובסגנון קריא (למשל David או Arial בגודל 12 לפחות). כמו כן, יש להגיה בקפדנות את כל הטקסט (ניסוח ואיות).

תקציר הצעת המחקר יהיה גלוי וניתן יהיה לפרסמו ברבים כולל הצגתו באתר המשרד.

* + 1. **הטקסט של הצעת המחקר**

**עד 4 עמודי A4** (כולל תרשימים, לא כולל ביבליוגרפיה), ברווח **1.5** בין השורות. יש להקפיד על פונט בגודל ובסגנון קריא. המציע יתאר את המחקר המוצע, תוך ציון האופן בו תינתן תשובה לשאלות המחקר השונות ובהתאם לפירוט מרכיבי הצעת מחקר ואמות מידה להערכתה המפורטות בנספח 2. ההצעה תכלול את הסעיפים שלהלן:

1. **רקע, מטרות ושאלות:** רקע כללי ומדעי רלוונטי לנושא הנחקר, מטרות ושאלות המחקר.
2. **תיאור המחקר המוצע:**

השערות המחקר (במחקר כמותי)

אוכלוסיית המחקר לרבות היקף וייצוגיות המדגם ושיטת הדגימה.

תכנית ושיטות עבודה– דרכי איסוף הנתונים, לרבות כלי המחקר (אשר יצורפו בנספחים במידת האפשר) והתייחסות לתהליך פיתוחם ותיקופם.

**בעת תכנון המחקר, יש להביא בחשבון את האתגר שבהשגת היענות מספקת של הנסקרים (תלמידים, עובדי הוראה, הורים וכד') להשתתפות במחקר. על כן, יש לפרט בהצעת המחקר את האופן שבו מתוכננת ההתמודדות עם אתגר זה, עד להשגת מדגם מייצג. מומלץ לשקול שיתוף פעולה עם פאנלים ייעודיים או מכוני סקרים מקצועיים לשם כך. יודגש כי משרד החינוך לא יספק סיוע בגיוס המשתתפים או בהשגת ההיענות למחקר.**

בהכנת ההצעה מומלץ לבחון את הקריטריונים לשיפוט ואמות המידה להערכת ההצעות (סעיף 8 ונספח מספר 2 בהתאמה) ולתת מענה לכלל ההיבטים הנשקלים בעת דירוגה.

1. **תרשימים (Figures) -** יש להקטין ולכלול בעמוד אחד כמה תרשימים, ולהצמיד לכל תרשים את דברי ההסבר שלו.
2. **ביבליוגרפיה –Bibliography**

בכל פרסום יצוינו כותרת המאמר במלואה ומראה המקום המפורט.

בכל פרסום יש לציין את שמות כל מחברי המאמרים (גם אם למחקר מספר מאמרים).

את הרשימה הביבליוגרפית יש לערוך לפי כללי APA.

את הרשימה הביבליוגרפית בשפה העברית יש להפריד תחת כותרת באנגלית: Hebrew Publications.

* + 1. **התייחסות ראשונית להיבטים אתיים הקשורים לביצוע המחקר:**

לצורך בחינת עמידתו של המחקר המוצע בנוהל פעילות מחקרית במערכת החינוך, נבקשכם להתייחסות ראשונית להיבטים וסוגיות אתיות הנוגעות למחקר המוצע. **התייחסות זו אינה מהווה תחליף להגשת בקשה להיתר ספציפי (במערכת המקוונת להגשת בקשות להיתר של לשכת המדענית הראשית) במידה וההצעה תזכה בקול הקורא**. במידה שנאספו נתוני פיילוט או שקיים אישור אתיקה של המוסד המגיש לחלק מההצעה, יש לצרף את האישור הרלוונטי.

יש להתייחס להיבטים הבאים:

* + - * איזו/אילו אוכלוסייה/ות ייבדקו במחקר (התייחסות לגיל, שלב חינוך, מוסד לימודים ו/או השמה)?
      * כיצד יבוצע גיוס הנבדקים ואיך תתקבל הסכמתם (או הסכמת ההורים בהתייחס לתלמידים מקרב הנבדקים) להשתתף במחקר?
      * איזה סוג מידע ייאסף על כל אחת מהאוכלוסיות ובאיזה אופן הוא ייאסף (שאלונים/ ראיונות/ תצפיות/ צילומים וכו')? במידה ומתוכנן איסוף של מידע רגיש יש לפרט ככל הניתן את הכלים באמצעותו מיועד להיאסף, את אופן תיעודו ואת הדרכים שיינקטו לצמצום הסיכון של פגיעה בנבדקים.
      * כיצד ישמר המידע, למי תהיה גישה אליו, וכיצד ישמר חסיונם של הנבדקים במידע וייאסף מידע מזוהה?
      * במקרה של איסוף מידע מזוהה, באיזה אופן יובטח כי לא ייכללו בנתונים שייאספו תלמידים שהם/הוריהם לא הסכימו להשתתף במחקר, מבלי לפגוע בדרך כלשהי בפעילותו השגרתית של התלמיד בכיתה הנבדקת?
    1. **הצעת תקציב ובה פירוט עלות כל אבן דרך, על פי המגבלה בסעיף 3.3 לעיל.** להנחיות בבניית הצעת תקציב יש לעיין בנספח ב'. אם ההצעה או חלקים ממנה זכו למימון של קרן אחרת או גורם אחר, המחקר לא יוכל לזכות במימון.
    2. **קורות חיים.**
    3. אישור מהמוסד המוכר להשכלה גבוהה כי החוקרים **מועסקים כחברי סגל אקדמי קבוע** במוסד**.**
    4. רשימה של **הקרנות שלהן הגישו החוקרים בקשות** למענקי מחקר בנושאים הקשורים או חופפים להצעת מחקר זו, כולל פרוט סטטוס הבקשות(אושרה/טרם התקבלה תשובה/נדחתה).
    5. **טופס התחייבות לאבטחת מידע ופרטיות** במסגרת בקשה לאיסוף/קבלת מידע במערכת החינוך לצרכי מחקר (נספח ה').

# הליך השיפוט וקריטריונים להערכת ההצעות

* 1. הבקשות תעבורנה הליך של מיון, בדיקה והערכה על ידי לשכת המדענית הראשית.
  2. **בשלב הראשון** תיבדק עמידת ההצעות בתנאי הסף (סעיף 3 לעיל). רק הצעות אשר נמצאו עומדות בתנאי הסף, יועברו לשלב השני של הבדיקה.
  3. **השלב השני** של בדיקת ההצעות יעשה בשלושה חלקים:
     1. **ההצעות ייבדקו על ידי צוותי לשכת המדענית הראשית ואנשי מקצוע רלוונטיים במשרד החינוך.**

הקריטריונים עליהם תתבסס הבדיקה:

1. הלימה עם מטרות המחקר כפי שאלה הוגדרו בקול הקורא (50%).
2. פוטנציאל תוצאות המחקר בהקשר של עיצוב מדיניות ופרקטיקה חינוכית (50%).

הצעה שלא תעבור ציון של 70 בשלב זה, לא תועבר לשלב הבא. יחד עם זאת, כל שלב מנוקד בפני עצמו ואינו תלוי בשלב הבא.

* + 1. **ההצעות ייבדקו על ידי שני נציגי האקדמיה. נציגי האקדמיה ייבחרו בהתאם לשיקולי הדעת הבאים:**

1. הבודק לא יהיה שייך למוסד האקדמי של מגיש ההצעה בשלוש השנים האחרונות.
2. הבודק לא קיים שיתופי פעולה עם מגיש ההצעה בשלוש השנים האחרונות.

**ציון המהווה 80% מהציון הכולל יינתן על ידי נציגי האקדמיה. הקריטריונים שעליהם תתבסס הבדיקה על-ידי צוות זה הם:**

1. מצוינות מדעית (60%) (בהתאם לאמות המידה בנספח 2 ובהלימה לידע המחקרי העדכני).
2. חדשנות (30%).
3. סיכויי ההצלחה של תכנית העבודה (10%).

במקרה של פער של יותר מ- 20 נקודות בין שני הבודקים, ההצעה תועבר לבדיקה של בודק שלישי.

הציון הסופי של צוות האקדמיה יהיה ממוצע של ציוני שני השופטים (או שלושה במקרה של פער בין הבודקים).

* + 1. **ציון המהווה 20% מהציון הכולל יינתן על ידי לשכת המדענית הראשית על בסיס שני הקריטריונים הבאים:**

1. הרכב צוות המחקר: ניסיון החוקרים בתחום המחקר והרכב הכולל את המומחיות הנדרש למחקר מסוג זה (50%).
2. סבירות התקציב: סבירות הסכום המבוקש ביחס לתכנית העבודה (50%).
   1. המלצות צוותי הבדיקה אשר יתוכללו על-ידי לשכת המדענית הראשית יובאו לאישור ועדת המכרזים.
   2. המשרד שומר לעצמו את הזכות לגרוע עד 15 נקודות ממציע שעבד בעבר עם המשרד או מהצעה הכוללת גורם אשר עבד בעבר עם המשרד במסגרת מחקר ולא עמד בלוחות הזמנים ו/או בסטנדרטים של השירות הנדרש, או שקיימת לגביו חוות דעת שלילית בכתב על טיב העבודה שסיפק. במקרה זה, המשרד רשאי אך לא חייב להעניק למציע זכות טיעון בכתב או בעל פה לפי שיקול דעתו של המשרד, לפני מתן ההחלטה הסופית.
   3. מספר ההצעות הזוכות יהיה בהתאם לשיקול דעתו של המשרד והתקציב העומד לרשותו. בקול קורא זה מספר ההצעות הזוכות עומד על 1.

# משך הבדיקה ותקפות ההצעה

המשרד ייעשה מאמצים לסיים בהקדם את תהליכי הבדיקה של ההצעות ולהודיע על התוצאות למתמודדים. במידה ותהליך הבדיקה של ההצעות המלאות לא יסתיים תוך 60 ימי עבודה מהמועד האחרון לכל הגשה, רשאי המציע לבטל את הצעתו.

# הצהרת המציע

יובהר בזאת כי בעצם הגשת הצעה מצהיר המציע כי קרא את כל הפרטים של קול קורא זה ונספחיו והוא מצהיר כי הבין את הדרישות והוא מסכים לכל תנאי ההסכם ולתנאים הכלליים המהווים חלק בלתי נפרד מהקול קורא.

# שאלות ובירורים

**מפגש שאלות ותשובות לבירורים, יערך ביום 22.10.2025 בין השעות 12:00-13:00, בלינק**

**https://edu-il.zoom.us/j/7102989153**

נציגת המשרד לקול קורא זה הינה ד"ר טל רז, ואליה יש להפנות את כל השאלות והבירורים. **ניתן לשלוח את השאלות בכתב בלבד עד ל- 20.10.2025 בשעה 10:00 לכתובת דוא"ל** [madan@education.gov.il](mailto:madan@education.gov.il)  **תוך ציון שם הפונה.** באחריות הפונה לוודא כי השאלות הגיעו אל נציג המשרד. לא תהיה אפשרות אחרת לקבלת מידע או לברר פרטים כלשהם בהקשר לקול קורא זה לאחר המועד האחרון למשלוח השאלות. סיכום השאלות והתשובות יפורסם באתר האינטרנט של לשכת המדענית הראשית:

<https://chief-scientist.education.gov.il/>

**צוות לשכת המדענית הראשית תשיב על שאלות אשר יופנו בכתב עד שבוע לפני המועד האחרון להגשת הצעות.**

המשרד שומר לעצמו את הזכות להימנע מלהשיב לגופה של השגה אם ימצא כי מתן מענה להשגה עלול לסכל או לפגוע בהליך הקול הקורא או בתכליתו.

להלן תיאור המבנה להגשה של שאלות ובקשות הבהרה:

|  |  |
| --- | --- |
| הסעיף בקול קורא | פירוט השאלה / בקשת ההבהרה |
|  |  |
|  |  |

# המשרד רשאי

* 1. המשרד שומר לעצמו את הזכות לערוך שינויים או תיקונים בקול קורא זה ונספחיו, לרבות בכל תנאי מתנאיו ובמועד הגשת ההצעות. השינוי או התיקון ייערך בכתב ויפורסם באתר האינטרנט של המשרד ו/או באתר מינהל הרכש הממשלתי. באחריות המציעים לבדוק מפעם לפעם באתר האינטרנט של המשרד אם חלו שינויים בנוסח הקול הקורא ולהתאים הצעתם לשינויים, ככל שיחולו.
  2. המשרד רשאי לבטל את הקול קורא.
  3. המשרד רשאי לבחור לבצע רק חלק ממרכיבי המחקר.
  4. המשרד רשאי בכל שלב, לאחר תחילת המחקר, להכניס לתוכנית המחקר שינויים, תוך שמירה על מגבלת התקציב המקורית, בתיאום עם החוקרים האחראים.
  5. כל שינוי שייעשה על ידי המציע במסמכי הקול הקורא או בנספחיהם או כל הסתייגות ביחס אליהם, בין אם ייעשו בתוספת למסמכים, במכתב נלווה או בכל דרך אחרת, הם חסרי תוקף והמשרד רשאי להתעלם מהם או לפסול את הבקשה.
  6. אין המשרד מתחייב לקבל הצעה כל שהיא. ביצוע ההתקשרות בהתאם לקול קורא זה מותנה בקיום תקציב מוסדר לנושא וקבלת כל האישורים הדרושים.

**בברכה,**

**אורנה מיטמיגר**

**מנהלת האגף**

# נספח מספר 1

ח ו ז ה (שלא בעקבות מכרז)

**שנחתם ביום\_\_\_\_\_\_\_\_\_ בחודש \_\_\_\_\_\_\_\_\_\_\_ לשנת \_\_\_\_ בירושלים**

**בין מדינת ישראל באמצעות ממשלת ישראל המיוצגת על ידי לשכת המדען הראשי וחשב משרד החינוך (להלן: "המשרד") המורשים לחתום בשם המדינה על פי הרשאות שפורסמו בילקוט הפרסומים**

**לבין**

\_\_\_\_\_\_\_\_\_\_\_\_\_\_

שכתובתו \_\_\_\_\_\_\_\_\_\_ (להלן "המוסד" או "צד ב")

מצד שני

הואיל: ומשרד החינוך (להלן "המשרד") מעונין בביצוע מחקר בנושא \_\_\_\_\_\_\_\_\_\_\_\_\_\_\_\_;

והואיל: וצד ב' מצהיר שהינו בעל הידע והניסיון הדרושים לבצע את המחקר הנ"ל ברמה גבוהה ובמסגרת ארגונית משלו;

והואיל: והמדינה הסכימה להתקשר עם צד ב' בחוזה זה לאחר שההתקשרות אושרה על ידי ועדת ההתקשרויות בנושא סקרים ומחקרים מיום \_\_\_\_\_.

הוצהר הותנה והוסכם בין הצדדים כדלקמן:

1. הגדרות

בהסכם זה יהיו למונחים הבאים הפרשנות שלצידם אלא אם כן נאמר אחרת:

1. "היחידה" או "הלשכה" – לשכת המדען הראשי.
2. "המחקר" – פירושו המחקר נשוא הסכם זה.
3. כללי
4. המבוא לחוזה זה לרבות כל ההצהרות הכלולות בו והנספחים לחוזה זה מהווים חלק בלתי נפרד ממנו ויפורשו ביחד עמו.
5. הנספחים לחוזה זה הם:

נספח א' –הצעת המחקר;

נספח ב' –הנספח התקציבי להצעת המחקר;

נספח ג – הוראת קיזוז;

נספח ד – הסכם לשמירת סודיות ;

1. סתירה בין מסמכים

הצעת צד ב' תהווה חלק בלתי נפרד מחוזה זה. בכל מקרה של סתירה או אי התאמה בין הצעת צד ב' כפי שאושרה על ידי המשרד לבין יתר נספחי החוזה כולם או חלקם תגברנה הוראות יתר נספחי החוזה על פני הצעת צד ב'.

1. תקופת ההתקשרות

תקופת ההתקשרות על פי חוזה זה תחל ביום \_\_\_\_\_ ותסתיים לא יאוחר מיום \_\_\_\_

המשרד יהיה רשאי להאריך את תקופת ההתקשרות לתקופה של עד 12 חודשים נוספים בהתאם להמלצה של הועדה המלווה ובכפוף להתאמה לתכנית האסטרטגית של המשרד באותה עת. המשרד יקבע את גובה התקציב המיועד להארכת ההתקשרות ובלבד שלא יעלה על 50% מגובה התקציב שאושר להתקשרות הראשונה.

1. התחייבויות החוקר באמצעות המוסד

צד ב' מתחייב בזאת כלפי המשרד לבצע את כל הפעולות כפי שהן מפורטות בנספח א' לחוזה זה.

מבלי לפגוע בכלליות האמור לעיל מתחייב צד ב' כדלקמן:

1. לבצע את המחקר במיומנות וברמה מקצועית גבוהה.
2. לעמוד בלוחות הזמנים שנקבעו בתכנית המחקר.
3. החוקר מתחייב לא לשנות את הצעת המחקר (נספח א') ואת הנספח התקציבי (נספח ב') ולא לסטות מהם אלא אם יקבל את הסכמת המשרד בכתב ומראש.
4. החוקר מתחייב לדאוג לכך כי יהיו ברשותו כוח האדם, הציוד, הידע והאמצעים האחרים הדרושים על מנת לאפשר לו לבצע את התחייבויותיו על פי חוזה זה וכי ימשיכו להיות ברשותו עד מילוי מלא של דרישות החוזה כאמור, כל כוח האדם, הציוד הידע והאמצעים האחרים האמורים, הכל באופן שיבטיח שיהיו בידי צד ב' בכל עת האמצעים הדרושים על מנת לאפשר לו לבצע את התחייבויותיו על פי חוזה זה.
5. על אף האמור בסעיף ג' לעיל, המשרד יהיה רשאי לאשר סטייה משמעותית מהצעת המחקר )נספח א') או שינויים משמעותיים בנספח התקציבי (נספח ב') בהתאם לשיקול דעתו. חוקר המעוניין לסטות באופן משמעותי מהצעת המחקר או לערוך שינויים משמעותיים בנספח התקציבי נדרש להגיש למשרד מראש בקשה מנומקת בכתב, בחתימת החוקר והמוסד. המשרד ישיב לבקשה כאמור בתוך 60 יום לאחר קבלתה, לכל המאוחר.
6. לשכת המדען רשאית בכל שלב משלבי העבודה להכניס שינויים ותוספות מהותיות, המוסכמים על צד ב' מבחינה מקצועית ואשר בהם הוא יכול לעמוד מבחינה ארגונית וכספית, וצד ב' מתחייב לבצעם תוך פרק הזמן שיוחלט בין הצדדים.
7. החוקר מתחייב לבצע שינויים, גריעה או הוספה להצעתו נספח א' אם יידרש לעשות כן בכתב על-ידי המשרד, במסגרת התקציב המאושר. סבר החוקר כי מבחינה מקצועית לא ניתן לבצע את המחקר לאחר השינוי, רשאי הוא לסיים את ההסכם, והמשרד ישלם למוסד את ההוצאות אשר נגרמו לו עקב ביצוע המחקר בהתאם להסכם זה וכן הוצאות שנגרמו לו עקב התחייבויות שנלקחו לצורך ביצוע המחקר הנכללות בנספח התקציבי נספח ב' ושאינן ניתנות לביטול באותו מועד.
8. החוקר מצהיר כי המשרד הוא הגורם המממן היחידי של המחקר, למעט גורמי מימון אשר הוצגו במסגרת הצעת המחקר נספח א' ואושרו על ידי המשרד. אם לאחר חתימת ההסכם יעמדו לרשות המחקר מקורות מימון נוספים בכסף או בשווה כסף, יודיע על כך מיידית למשרד, ישלח הצעת מחקר ונספח תקציבי מעודכנים ויקבל את אישור המשרד.
9. החוקר מתחייב למסור למשרד או מי מטעמו את כל המידע והמסמכים הקשורים למחקר ולביצוע הסכם זה המבוקשים על-ידו בכל עת, הן בכתב והן בעל-פה, יאפשר לנציגי המשרד או מי מטעמם לבקר בכל עת, בתאום מראש, באתר שבו מתבצע המחקר ובכל מקום בו מתנהלת עבודה כלשהי הקשורה בביצוע הסכם זה ויגיע לפגישות עימם במטה משרד החינוך בירושלים או בתל-אביב באם יתבקש באורח סביר, בכל תקופת ההסכם.
10. החוקר מתחייב לקיים כל דין החל לעניין העסקת עובדים ושמירה על החומר הקשור במחקר.
11. החוקרים
12. אם אחד החוקרים הראשיים המצוינים בהצעת המחקר אינו יכול, מסוגל או רוצה לבצע את המחקר במשך תקופה רצופה העולה על שלושה חודשים, על המוסד לבקש אישור המשרד לכך מראש ובכתב. לא תאושר בקשה להחלפת חוקר ראשי מרכז המחקר במהלך שנת המחקר הראשונה אלא במקרים חריגים. מבלי לגרוע מן האמור לעיל, מומלץ בכל מקרה לידע את נציג המשרד בדבר הצורך בשינוי מוקדם ככל הניתן.
13. אישר המשרד את בקשת המוסד להפסקה בביצוע במחקר על-ידי אחד החוקרים, רשאי המוסד להציע חוקר אחר ברמה נאותה אשר ייקח על עצמו את המשך ביצוע המחקר )להלן – חוקר מחליף). המשרד רשאי לאשר חוקר מחליף ורשאי הוא שלא לאשר את החוקר המחליף לפי שיקול דעתו.
14. אישר המשרד את החוקר המחליף יחולו עליו הוראות הסכם זה וכל ההתחייבויות לפיו.
15. המוסד יפסיק את פעילותם במחקר של חוקר וכל אדם אחר הקשור בביצוע המחקר אם המשרד דרש זאת בכתב ובתיאום מראש, באופן מנומק ומטעמים סבירים. במידה שהמוסד מעוניין בהמשך המחקר ומציע אדם אחר לביצוע המחקר, המשרד יאשר את הבקשה באם המועמד עונה על דרישות הקול הקורא ובעל ניסיון לפחות דומה לחוקר אותו הוא מועמד להחליף. במידה והמשרד מעוניין להחליף את החוקר הראשי מסיבה כלשהי והדבר אינו מקובל על המוסד, ניתן יהיה לסיים את ההתקשרות על-פי סעיף 4 ז'.
16. החוקר מתחייב להימנע ממצב של ניגוד עניינים או שיש בו חשש לניגוד עניינים ביחס להתחייבויותיו לפי הסכם זה; החוקר יודיע למשרד על כל מקרה אפשרי בו עשוי להתעורר ניגוד עניינים ויפעל לפי הנחיות המשרד.
17. התחייבויות המוסד
18. המוסד מצהיר כי יש לו התשתית הדרושה בתחום העיסוק של המחקר הכוללת ציוד, כוח אדם וידע, אשר תעמוד לרשות החוקר במהלך תקופת ההסכם וכי הוא יאפשר לחוקר לבצע את המחקר בהתאם לתנאי הסכם זה על נספחיו ויספק לו את התשתית, ציוד וכוח אדם הדרושים.
19. המוסד ינהל את תקציב המחקר במערכת ספרים נפרדת שתיערך לפי עקרונות חשבונאיים מקובלים וכל התמורה שתשולם על-ידי המשרד לפי הסכם זה תשמש את המחקר בלבד.
20. המוסד יאפשר למשרד ו/או לכל נציג מטעמו לבדוק בכל עת, בתאום מראש, הן במהלך ההתקשרות והן שלוש שנים לאחריה, את ספרי החשבונות ו/או כל מסמך אחר הנוגע ישירות להתקשרות שיידרש עפ"י שיקול דעתו של המשרד, לרבות ספרי חשבונות של צדדים קשורים.
21. המוסד יידע את החוקרים בכתב על התחייבויותיהם לפי הסכם זה.
22. המוסד מתחייב כי ימסור למשרד או מי מטעמו את כל המידע והמסמכים הקשורים למחקר המבוקשים על-ידו במהלך תקופת ההסכם ועד 3 שנים לאחריה, הן בכתב והן בעל-פה, והכל בכפוף לשמירת המשרד על סודיות המסמכים והמידע. כמו כן, במהלך תקופת ההסכם, יאפשר לנציגי המשרד או מי מטעמם לבקר באתר שבו מתבצע המחקר, בתאום מראש, ונציגו יגיע לפגישות עימם באם יתבקש, בכל תקופת ההסכם .
23. המוסד מתחייב לקיים כל דין החל לעניין העסקת עובדים ושמירה על החומר הקשור במחקר.
24. דו"חות מדעיים ומעקב אחר התנהלות המחקר
25. לשכת המדען הראשי **תמנה ועדה מלווה** לביצוע המחקר המורכבת מאנשי המקצוע שייקבעו על-ידה ומלווה אקדמי ו/או מתודולוגי שהינו חבר סגל או חבר סגל בגמלאות במוסד אקדמי. אחד או יותר מן החוקרים הראשיים ינכח בכל הדיונים הנוגעים למחקר ולביצועו שיתנהלו בלשכת המדען הראשי.
26. באמצעות ועדה זו תעקוב לשכת המדען הראשי אחר ביצוע המחקר, על מנת לוודא שהוא מתנהל בהתאם לתוכנית המחקר. על החוקרים לקבל אישור לנושאים הבאים:

שיטת הדגימה והמדגם (לפני פניה לבתי ספר)

כלי המחקר (לפני העברתם בבתי הספר)

השלמת איסוף הנתונים

תכנית ראשונית לעיבוד הנתונים (בסיס לשינויים בהתאם לממצאים)

דו"חות הביניים

הדו"ח הסופי, מצגת, תקציר מנהלים ותוצר מונגש

1. בהתאם לדיוני הועדה, הלשכה רשאית להציע שינויים בתוכנית העבודה או בלוח הזמנים וכן לצמצם או להפסיק את המחקר. במקרים בהם חלו שינויים מהותיים בתכנית העבודה, כנגזרת משינויים אותם ערך המשרד והמשרד הסכים כי אכן מדובר בשינוי מהותי, ובמידה שהחוקר יהיה סבור שמבחינה מקצועית לא ניתן לבצע את המחקר לאחר אותו שינוי, הוא יהיה רשאי לסיים את ההסכם. הפסקת ההסכם ו/או צמצומו, תהיה בכפוף לתשלום החלק היחסי של המחקר שכבר בוצע. גם במקרים בהם המשרד הפסיק את המחקר (ולא בשל רשלנות החוקר או אי שביעות רצון המשרד מתוצרי המחקר) ישלם המשרד לחוקר תשלום עבור החלק היחסי של המחקר שכבר בוצע.
2. אם המחקר יופסק בשל שינויים מהותיים שנתבקשו ע"י המשרד, או אם המשרד הפסיק את המחקר בגין שינויים מהותיים שנדרש להם- המוסד יקבל תשלום עבור העבודה שכבר בוצעה ובנוסף גם הוצאות והתחייבויות שלקח על עצמו ולא ניתנות לביטול .
3. בהתאם לדיוני הועדה, הלשכה רשאית להציע שינויים בתוכנית העבודה או בלוח הזמנים וכן לצמצם או להפסיק את המחקר. במקרים בהם חלו שינויים מהותיים בתכנית העבודה, כנגזרת משינויים אותם ערך המשרד והמשרד הסכים כי אכן מדובר בשינוי מהותי, המשרד שומר לעצמו את הזכות לסיים את ההתקשרות במסגרת מחקר זה עד תום שנת ההתקשרות הראשונה, בכתב ובתיאום מראש, באופן מנומק ומטעמים סבירים.
4. **החוקר ימסור ללשכת המדען הראשי דיווח בכתב ובעל פה במועדים שיקבעו בתאום עם הלשכה, לפי ההתקדמות בשלבי העבודה. הדו"חות יוכנו בהתאם להנחיות במסמך "הנחיות להגשת דו"חות מדעיים" המופיע בנספח מספר 3.**
5. במקרה בו יאחרו המוסד או החוקר בהגשת דו"ח הביניים המדעי ללא אישור מוקדם מראש ובכתב מהמשרד, המשרד ינכה מתקציב המחקר סכום אשר יחושב באופן יחסי לתקופת האיחור, והמוסד יתקן את הצעת המחקר והנספח התקציבי בהתאם ויעבירם לאישור המשרד. תקופת איחור של חודש תביא להפחתה בהיקף של 1%.
6. דו"חות מדעיים, יוגשו בעותק מדיה מגנטית. הדו"ח הסופי יוגש גם במתכונת מודפסת בהתאם להנחיות לשכת המדען הראשי. המשרד רשאי, מעת לעת, לתת למוסד הנחיות בכתב לגבי אופן הכנת הדו"ח, צורתו, מתכונתו ואופן הגשתו והחוקר יכין את הדו"ח בהתאם.
7. התמורה
8. תמורת ביצוע כל התחייבויותיו של צד ב' לפי חוזה זה ישלם המשרד לצד ב' על סמך יסוד דו"חות מפורטים שיגיש צד ב' למשרד ושיאושרו על ידי המדינה סכום שלא יעלה על \_\_\_\_\_\_ ש"ח כולל תקורה (להלן: "התמורה") כמפורט בנספח מסגרת.  
   סך הכל ישולם על ידי המשרד לצד ב' לפי חשבונות מפורטים ודו"ח ביצוע מפורט על התקדמות בביצוע שלבי העבודה שהמשרד יאשרם בהתאם לתחשיב המצורף.  
   סך של עד \_\_\_\_\_\_ כולל תקורה על פי חשבונות שיגיש המוסד לפי שלבי ביצוע.  
   היתרה בסך של \_\_\_\_\_ כולל תקורה תשולם לאחר אישור לשכת המדען הראשי כי המוסד מילא את כל התחייבויותיו על פי ההסכם.
9. הסכום האמור לעיל מתוקצב בסעיף תקציבי 20600136.
10. נוהל התשלום:
    1. צד ב' יגיש למשרד דו"ח המפרט את כל הפעולות / השלבים שביצע במהלך התקופה, וכן חשבון מפורט שהונפק על ידו.
    2. אגף הכספים במשרד ישלם לצד ב' מותנה בקבלת החשבון המפורט שהנפיק צד ב' למשרד, קבלת אישור היחידה לביצוע העבודה וקבלת הוראת תשלום מטעם היחידה.
    3. צד ב' לא יהיה רשאי לדרוש מהמשרד פיצוי כלשהו בגין עיכוב בתשלום הנובע מדו"ח מפורט או מחשבונית מס שאינם שלמים או שגויים או בגלל חוסר במסמכים.
11. הצמדה - על סכומי התמורה הנקובים בהסכם זה לא תחול הצמדה.
12. תקורה ומע"מ - התמורה האמורה כוללת תקורה ומס ערך מוסף.
13. סופיות התמורה - התמורה הינה קבועה, מוחלטת וסופית וצד ב' לא יהיה רשאי לדרוש מהמשרד העלאות או שינויים בתמורה בגין ביצוע חיוביו על פי חוזה זה מכל סיבה שהיא, למעט כל שינוי שאושר על-ידי המשרד.
14. תשלומי יתר - בתום תקופת חוזה זה יבדקו הצדדים את התשלומים שביצעה המדינה לאור דו"חות וחשבונות צד ב' שאושרו. אם יתברר שהמדינה שילמה סכומי יתר יחזירם צד ב' למדינה תוך חודש ימים כשהם צמודים כאמור בהוראות חוזה זה. אם יתברר שהמדינה שילמה סכומי חסר, תשלם המדינה סכומים אלה לצד ב' כשהם צמודים כאמור בהוראת חוזה זה.
15. חוק התקציב - חוזה זה יהיה כפוף לחוק התקציב.
16. ידע, זכויות במחקר ופרסום
17. זכויות קניין רוחני:
    1. בהסכם זה, "זכויות קניין רוחני" – לרבות זכויות לפי חוק זכות יוצרים, התשס"ח- 2007, זכויות בסוד מסחרי לפי חוק עוולות מסחריות, התשנ"ט- 1999, זכויות לפי חוק הפטנטים, התשכ"ז- 1967, זכויות לפי פקודת סימני מסחר [נוסח חדש], התשל"ב- 1972, זכויות לפי פקודת הפטנטים והמדגמים או כל זכות קניין רוחני אחרת.
    2. כל זכויות הקניין הרוחני ביחס לכלים לנתונים, התוכניות, הנספחים, הטיוטות, התרשימים, וכל חומר אחר שהכין צד ב' לשם ביצוע חיוביו על פי חוזה זה או כתוצאה ממנו, בישראל ומחוצה לה, יהיו שייכים לצד ב' (בהתאם להחלטת ממשלה

ס.   חכ/122  של  ועדת  שרים  לענייני  חברה  וכלכלה מיום  13.09.2004).

* 1. רישיון שימוש לא בלעדי בתוצר הידע למדינה:
     1. המדינה תקבל ללא תמורה רישיון לא בלעדי, בלתי חוזר, לעשות שימוש בתוצר הידע במישרין או באמצעות גורם אחר, לצרכים לאומיים; מובהר בזאת כי הקביעה מהם צרכים לאומיים תהיה בסמכות שר החינוך, שר המשפטים ושר האוצר.
     2. הודיעה המדינה בהתאם (לסעיף 2) לעיל, כי היא מעוניינת לעשות שימוש בתוצר הידע, יספק המוסד למדינה את כל המידע, המסמכים, המדגמים והתרשימים שיסייעו בהגנה על תוצר הידע ויחתום על כל מסמך שיידרש באופן סביר על-ידי המשרד לרבות כתבי ויתור, כתבי העברה, ייפויי כוח וכיוצ"ב לצורך מימוש הרישיון. המדינה תעשה שימוש בידע ובמסמכים כאמור רק לצרכי הרישיון שניתן לה על פי הסכם זה ובהתאם להוראותיו.
     3. קיבל המוסד תמורה כלשהי בגין רישיונות שימוש בתוצר הידע, יחזיר למשרד תמלוגים בשיעור 5%מכל הכנסה הנובעת מכך, לרבות השירותים הנלווים או הכרוכים בכך, עד למלוא התמורה ששילם המשרד לפי הסכם זה בצירוף ריבית והפרשי הצמדה לפי ריבית החשב הכללי באוצר.
  2. צד ב' מצהיר כי למיטב ידיעתו לא הפר או יפר כל זכות קניין רוחני של צד ג' במהלך ביצוע חיוביו על פי חוזה זה, והוא יהא אחראי לבדו להבטיח את הבעלות של הצדדים במסמכים כאמור בסעיף 9(א)(3), לרבות ביצוע כל פעולה הדרושה לשם כך.
  3. מובהר בזאת כי צד ב' ו/או החוקר משמשים כקבלן עצמאי לצורך ביצוע התחייבויותיהם לפי הסכם זה ולצורך ביצוע המחקר, ועליהם בלבד תחול האחריות הבלעדית בגין כל פגיעה, הפסד, אובדן או נזק אשר ייגרם לכל גורם, לרבות עובדים או כל גורם אחר הפועל בשמם וכל צד שלישי אחר כתוצאה ממעשי ו/או מחדלי מוסד המחקר או מי מטעמו בביצוע התחייבויותיהם לפי הסכם זה ובביצוע המחקר, בשל או בקשר לביצוע למחקר, לרבות הפרת זכויות קניין רוחני. צד ב' לא יישא באחריות לכל שימוש שייעשה בתוצרי המחקר על ידי המשרד או על ידי גורם אחר מטעם המשרד. במקרה של רשלנות, במעשה או מחדל, בביצוע המחקר, תוטל על צד ב' אחריות וחובת שיפוי כלפי המדינה ע"פ דין.
  4. אם ייגרמו למשרד אגב ביצוע הסכם זה הוצאות בין בקשר לתביעה או דרישה אחרת שתוגש נגד המשרד ע"י צד שלישי בין בנוגע למעשים או מחדלים של צד ב' או החוקר או של עובדיו או של הפועלים מטעמו, צד ב' ישפה את המשרד בעבור כל סכום שהמשרד יידרש לשלם, בין בתביעה או בין בכל דרישה אחרת, בשל מעשי ו/או מחדלי מוסד המחקר או מי מטעמן, בקשר לנזקים הנזכרים בסעיף זה או בין כל הוצאה שנגרמה לו, כולל שכר טרחת עורך-דין והודעת המשרד ביחס להוצאות כאמור תהיה נאמנה על צד ב'. המשרד יודיע לצד ב' בהקדם האפשרי ובכתב על התביעה ויאפשר למוסד להתגונן מפניה בהתאם לשיקול דעתו. מוסכם כי המשרד יסכים להסדר פשרה או הסדר אחר במקרים שתוארו לעיל, בין במסגרת הליך משפטי ובין מחוץ לכותלי בית המשפט, רק לאחר שמסר על כך הודעה לצד ב' מראש ובכתב ונתן לו הזדמנות סבירה להשמיע טענותיו בעניין בכתב.
  5. למען הסר ספק, מובהר כי צד ב' לא יהיה אחראי כלפי המשרד ולא ישפה את המשרד בכל מקרה בו התביעה ו/או הנזק ו/או ההוצאה כאמור יגרמו למשרד כתוצאה משימוש המשרד ברישיון השימוש אשר ניתן לו על פי הסכם זה, או כתוצאה מיישום תוצאות המחקר בכל דרך, לרבות בידי צד שלישי ובלבד שביצוע המחקר לא נעשה ברשלנות, במעשה או מחדל כפי שייקבע ע"פ דין.

1. שמירת סודיות ופרסום:
2. המשרד יהא רשאי לפרסם את ממצאי המחקר בכל דרך שתראה לו, ובלבד שבמסגרת הפרסום יאוזכר שמם של החוקר והמוסד. פרסום המשרד ייעשה בתנאים הבאים: במידה והמוסד טרם פרסם את ממצאי המחקר, המשרד יפנה למוסד בכתב ויודיע על כוונתו לפרסם את הממצאים. למוסד תינתן שהות סבירה שלא תפחת מ- 30 יום על מנת להגן על תוצר הידע או לשכנע את המשרד כי פרסום כאמור יפגע בהגנה על הידע ו/או יפגע באפשרויות מסחור הידע ו/או יפגע בפרסומי החוקר או מכל סיבה סבירה אחרת. למען הסר ספק, לאחר פרסום ממצאי המחקר בידי המוסד רשאי המשרד לפרסמם כרצונו ללא שינוי תוצאות המחקר ולאחר שעדכן בכתב את המוסד על כוונתו לפרסם את הממצאים לפני כל פרסום.
3. בכל פרסום פומבי שהוא יאזכרו המוסד, החוקר או כל גורם אחר מטעמם את מימון המשרד בנוסח הבא: "מחקר זה מומן על-ידי משרד החינוך". תוך ציון כי הממצאים והמסקנות הם על אחריות החוקרים בלבד. למען הסר ספק, אחריות החוקרים הינה לתוכנו האקדמי של המחקר ולביצועו ברמה המקובלת, אך החוקר והמוסד אינם אחראיים על יישום תוצאות המחקר. אין המוסד אחראי כלפי המשרד ו/או צד ג' לנזקים נשוא יישום תוצאות המחקר ע"י המשרד ו/או מי מטעמו ו/או צד ג' שאינו בעל רישיון שימוש מאת המוסד.
4. צד ב' והחוקר רשאים לפרסם את תוצאות המחקר, למעט במקרים שבהם פרסום המחקר עלול לגרום לפגיעה בביטחון המדינה או במקרים בהם הפרסום מכיל מידע סודי אשר נמסר על ידי המשרד. במקרים אלו יתבצע הפרסום על פי כל דין או אישור המשרד, לפי העניין. תוכן הפרסום יימסר למשרד 30 יום לפחות טרם מועד הפרסום (להלן: ''ימי ההערכות''), על מנת לאפשר למשרד להיערך לפרסום. במקרה בו במהלך 30 ימי ההערכות יקבע על פי כל דין כי תוכן הפרסום עלול לגרום לפגיעה בביטחון המדינה או במהלכם יעריך המשרד כי קיים בפרסום מידע סודי של המשרד, יבוצע הפרסום בכפוף לכל דין או באישור המשרד, לפי עניין. ככל וסבר המשרד כי תוכן הפרסום עלול לחשוף מידע סודי של המשרד, יעביר המשרד הערותיו למוסד והצדדים ידונו בתום לב בביצוע השינויים המבוקשים, ככל שאין בהם לשנות את ממצאי המחקר. ככל ולא התקבלה תגובת המשרד במהלך ימי ההערכות, יותר הפרסום ויובא לידיעת המשרד.
5. **כל פרסום של מחקר, או חלקים ממנו, בעברית (לרבות כנסים, כתבי עת, רשתות חברתיות ומדיה) יהיה בכפוף לעדכון ואישור מלווה הביצוע מטעם משרד החינוך, ובתיאום עם דוברות משרד החינוך.**
6. החוקר לא יפרסם בכל דרך שהיא ולא ימסור לגורם חוץ פרט לנציגי לשכת המדען הראשי פרטים מזהים על מוסדות שנחקרו.
7. החוקר מתחייב לשמור בסוד מידע סודי שיגיע אליו מהמשרד במהלך ביצוע ההתקשרות ולהחתים את כל המועסקים על ידו על טופס התחייבות לשמירת סודיות. צד ב' מצהיר בזאת שידוע לו שאי מילוי התחייבויותיו לפי סעיף זה מהווה עבירה על פי חוק העונשין התשל"ז 1977- ועבירה על חוק הגנת הפרטיות התשמ"א – 1981.
8. כדי להסיר ספקות מוצהר בזה כי החוקר לא ישתמש בנתונים סודיים שנמסרו על-ידי המשרד לפרויקטים או למחקרים אחרים או לעבודתו המדעית ללא נטילת אישור מראש ובכתב מלשכת המדען הראשי.
9. התחייבות המשרד

על מנת לאפשר לצד ב' לעמוד בהתחייבויותיו על פי חוזה זה מתחייב המשרד כדלקמן:

1. להעמיד לרשות צד ב' את כל המידע והנתונים הדרושים לביצוע השירותים על פי חוזה זה סמוך ליום שהתקבלה דרישתו של צד ב'.
2. למנות ממונה או צוות ממונה מטעמו לצורך ביצועו של חוזה זה.
3. המחאת זכויות

בכפוף לזכות צד ב' להמחות זכויות לחוקר/ים, צד ב' אינו רשאי להמחות או להסב לאחר או לאחרים את זכויותיו או חובותיו לפי חוזה זה, כולן או חלקן, בלי הסכמה בכתב ומראש של המשרד.ניתנה הסכמת המשרד להסבה כאמור, ישאר צד ב' אחראי כלפי המשרד לביצוע החוזה והסבה כאמור לא תפטור אותו מאחריות זו.

1. התחייבות שלא להעסיק

צד ב' מתחייב בזה שלא להעסיק, בין במישרין ובין בעקיפין, אדם המועסק על ידי המשרד לצורך ביצוע הסכם זה, אלא באישור בכתב ומראש של המשרד כל עוד הסכם זה בתוקף.

1. יחסי הצדדים
2. חוזה זה הינו חוזה קבלנות כמשמעותו בחוק חוזה קבלנות תשל"ד-1974.
3. צד ב' הוא קבלן עצמאי ומבצע את חיוביו על פי חוזה זה כקבלן עצמאי ולא קיימים יחסי עובד-מעביד בינו ובין מי המועסק מטעמו בביצוע חוזה זה ובין המדינה.
4. צד ב' מצהיר בזאת כי הודיע והבהיר לכל מי מהמועסקים על ידו בביצוע חוזה זה, כי בינם ובין המדינה לא יתקיימו כל יחסי עובד-מעביד.
5. תשלומים בגין המועסקים

צד ב' מתחייב בזה לשלם עבורו ועבור כל המועסקים על ידו בביצוע חוזה זה את כל התשלומים שחובת תשלומם מוטלת עליו על פי כל דין או על פי הוראות ההסכמים הקיבוציים הכלליים שבין לשכת התיאום של הארגונים הכלליים לבין ההסתדרות או כל הסכם קיבוצי שהוא בר תוקף בענף המתאים או כפי שהסכמים אלה יתוקנו לרבות צווי הרחבה שיוצאו על פי הסכמים אלה לרבות ומבלי לפגוע בכלליות האמור לעיל, את תשלומי מס הכנסה, מע"מ, בטל"א, תשלומים על פי חוק שעות עבודה ומנוחה, דמי מחלה, דמי חופשה שנתית, שכר מינימום, קרנות עובדים, תשלומי פנסיה, תנאים סוציאליים וכיוצ"ב וכן מתחייב הוא לקיים את כל ההוראות האמורות המתייחסות למועסקים על ידו.

מבלי לפגוע בכלליות האמור לעיל מתחייב צד ב' לשלם למועסקים על ידו בביצוע הסכם זה, שכר שלא יפחת משכר המינימום הקבועים בחוק כולל הפרשה לזכויות סוציאליות.

חויבה המדינה על-ידי רשות מוסמכת לשלם סכום כלשהו מהסכומים האמורים לעיל, בגין מי מהמועסקים על ידי צד ב' בביצוע חוזה זה ישפה צד ב' את המדינה עם דרישה ראשונה בכתב בגין כל סכום שחויבה לשלם כאמור.

1. מוסכם כי צד ב' יעמוד לביקורתו של מבקר המדינה ויהיה גוף מבוקר כמשמעותו בסעיף 9(6) לחוק מבקר המדינה, תשי"ח- 1959- בכל הקשור לקיום חוזה זה גם מעבר לתקופת החוזה. סעיף זה יופעל רק לאחר שתודיע המדינה על כך בכתב לצד ב.
2. ביטוח

"צד ב'" מתחייב לערוך ולקיים ביטוחים הולמים ביחס לשירותים ו/או העבודות נשוא הסכם זה עבור מדינת ישראל - משרד החינוך (להלן: "המזמין"), ככל שנהוגים בתחום פעילותו (לדוגמה: ביטוח חבות מעבידים, ביטוח אחריות כלפי צד שלישי, ביטוח אחריות מקצועית, ביטוח ניסויים קליניים (ככל שעריכת ביטוח זה ביחס לניסויים ו/או מחקרים נדרשת לפי הוראות כל דין ו/או דרישות רגולטוריות) ביטוח רכוש, או כל ביטוח אחר, לפי העניין), בגבולות אחריות סבירים בהתאם לאופיים והיקפם של השירותים נשוא הסכם זה.   
ככל שנערכו ביטוח צד שלישי וביטוח אחריות מקצועית הנ"ל יכללו הרחבה בדבר פגיעה אישית (Personal Injury).   
ככל ויועסקו על ידי צד ב' קבלני משנה, עליו לוודא שביטוחיו כוללים כיסוי לאחריותו בגינם, וכן לדרוש מהם לערוך ביטוחים לכיסוי אחריותם הישירה, כנדרש בסעיף זה. כחלופה צד ב' יוודא כי ביטוחיו יכללו כיסוי לפעילותם ולאחריותם הישירה.

צד ב' יוודא כי בכל הביטוחים שערך לפי סעיף זה (המזמין יתווסף כמבוטח נוסף בכפוף להרחבת שיפוי כמקובל באותו סוג ביטוח.

ככל שנערך ביטוח ניסויים קליניים ביחס לקול קורא זה, הביטוח יכלול את משרד החינוך ועובדיו כמבוטחים נוספים.

צד ב' יוודא כי בכל הביטוחים שערך לפי סעיף זה, ייכלל סעיף ויתור על זכות התחלוף / השיבוב כלפי המזמין ועובדיו (ויתור כאמור לא יחול לטובת האדם שגרם את הנזק בזדון) וכן סעיף לפיו הביטוחים יהיו קודמים וראשוניים ללא זכות השתתפות ו/או חזרה.

למען הסר ספק מובהר כי צד ב' אחראי בלעדית כלפי המבטח לתשלום דמי הביטוח, ההשתתפויות העצמיות עבור כל הפוליסות ולמילוי כל החובות המוטלות על המבוטח על פי תנאי הפוליסות.

המזמין שומר לעצמו את הזכות לקבל מצד ב' אישור על קיום ביטוח או העתקי פוליסות, מעת לעת ולפי דרישה.

אי עמידה בתנאי סעיף זה מהווה הפרה של הסכם זה.

1. הפרת חוזה
2. מוסכם בין הצדדים כי כל אחת מן ההפרות הבאות תחשבנה להפרות יסודיות של החוזה אשר בגינן יהא רשאי המשרד לבטל את החוזה וזאת לאחר שניתנה לצד ב' הודעה מוקדמת בכתב על מהות ההפרה וצד ב' לא תיקן את הנדרש לשביעות רצונו של המשרד תוך פרק זמן של 30 יום:
3. אם צד ב' פיגר פיגור העולה על 30 ימים בלוח הזמנים הקבוע במסגרת העבודה או הקבוע ביתר נספחי החוזה ללא אישור מראש ובכתב מהמשרד.
4. אם צד ב' לא מסר למשרד במהלך ו/או בסיום ההתקשרות את המידע והמסמכים במסגרת ביצוע התחייבויותיו על פי הסכם זה.
5. אם צד ב' לא איפשר למשרד ו/או לנציג מטעמו לבדוק את ספרי החשבונות כאמור לעיל.
6. אם צד ב' הפר את חובתו והתחייבותו לשמירת סודיות.
7. אם צד ב' הפר את חובתו והתחייבותו לעניין שמירה על נהלי האתיקה החלים על המחקר החינוכי.
8. אם צד ב' הפר את חובתו לקיים כל דין החל לעניין העסקת עובדים.
9. אם היחידה תגיע למסקנה כי החוקרים, או חלק מהם, אינם יכולים לבצע את המחקר במלואו או שלב כלשהו ממנו, או השתנו הנסיבות מדיניות המשרד, יהא המשרד זכאי לבטל את תוקפו של ההסכם ולהפסיק את המחקר תחת התנאים המנויים בסעיף 7.ג. לחוזה זה.
10. במקרים בהם חלו שינויים מהותיים בתכנית העבודה, כנגזרת משינויים אותם ערך המשרד והמשרד הסכים כי אכן מדובר בשינוי מהותי, ובמידה שהחוקר יהיה סבור שמבחינה מקצועית לא ניתן לבצע את המחקר לאחר אותו שינוי, הוא יהיה רשאי לסיים את ההסכם. הפסקת ההסכם ו/או צמצומו, תהיה בכפוף לתשלום החלק היחסי של המחקר שכבר בוצע. גם במקרים בהם המשרד הפסיק את המחקר (ולא בשל רשלנות החוקר או אי שביעות רצון המשרד מתוצרי המחקר) ישלם המשרד לחוקר תשלום עבור החלק היחסי של המחקר שכבר בוצע.
11. אם המחקר יופסק בשל שינויים מהותיים שנתבקשו ע"י המשרד, או אם המשרד הפסיק את המחקר בגין שינויים מהותיים שנדרש להם- המוסד יקבל תשלום עבור העבודה שכבר בוצעה ובנוסף גם הוצאות והתחייבויות שלקח על עצמו ולא ניתנות לביטול .
12. מבלי לפגוע בכלליות האמור לעיל יהיה המשרד רשאי לבטל את החוזה ללא צורך בהודעה מוקדמת לצד ב' בהתרחש כל אחד מהמקרים הבאים:
13. אם ימונה כונס נכסים זמני או קבוע לעסקו ו/או לרכוש צד ב'.
14. אם ימונה מפרק זמני או קבוע לצד ב'.
15. אם ימונה נאמן בפשיטת רגל לצד ב'.
16. אם צד ב' הפסיק לנהל את עסקיו לתקופה רצופה העולה על 30 יום.
17. אם צד ב' הסב את החוזה, כולו או מקצתו לאחר או העסיק קבלן משנה בביצוע העבודה בלי הסכמת המשרד בכתב.
18. כשצד ב' הסתלק מביצוע החוזה.
19. כשיש בידי המשרד הוכחות להנחת דעתו שצד ב' או אדם אחר בשמו או מטעמו נתן או הציע לאדם אחר כלשהו שוחד, מענק, דורון, או טובת הנאה כלשהי בקשר לחוזה.
20. הסכם זה מותנה בכך שצד ב' ימציא למשרד אישור לפי חוק עסקאות גופים ציבוריים (אכיפת ניהול חשבונות ותשלום חובות מס) התשל"ו-1976 שלפיו הוא מנהל פנקסי חשבונות כדין, או כי הוא פטור מלנהלם וכי הוא נוהג לדווח על עסקאותיו כדין.
21. הוראת קיזוז
22. להבטחת כל התחייבויות צד ב' לפי הסכם זה, ימציא צד ב' למשרד הוראת קיזוז במקום ערבות חתומה עפ"י הנוסח המצ"ב בנספח ד.
23. הארכת תוקף הוראת קיזוז: במקרה שהמשרד יעשה שימוש בזכותו להאריך את תוקף החוזה, מתחייב צד ב' למסור למשרד לא פחות מ- 30 יום לפני תחילת התקופה המוארכת, הוראת קיזוז כאמור לעיל, שתהיה בתוקף למשך כל תקופת ההתקשרות הנוספת בתוספת של 60 יום והוראות החוזה זה יחולו עליה, בשינויים המחויבים לפי הענין.
24. בירור מחלוקות
25. בירור כל מחלוקת הקשורה ו/או הנובעת ממתן השירות על פי חוזה זה תהיה בסמכותם של מנהלי הצדדים.
26. קיומם של בירורים כאמור לעיל לא יהיה בו כשלעצמו כדי לגרום להפסקת ביצוע השירותים לפי חוזה זה ו/או להפסקת תשלומי המדינה לגבי מה שאינו שנוי במחלוקת, הן לגבי ביצוע השירותים והן לגבי ביצוע התשלום.
27. על בירורים לפי סעיף זה לא יחולו הוראות חוק הבוררות התשכ"ח - 1968.
28. שונות
29. חוזה זה ממצה את כל אשר הוסכם בין הצדדים, ולא יהיה תוקף לכל חוזה או הסדר שנערכו עובר לחתימתו של חוזה זה.
30. שינויים בחוזה זה יחייבו את הצדדים אך ורק אם נעשו בכתב ונחתמו על ידי כל הצדדים לחוזה.
31. הודעה על פי כתובות הצדדים במבוא לחוזה זה שתינתן בכתב תחשב כאילו הגיעה לתעודתה תוך 3 ימים מהמועד בו נשלחה ואם נמסרה ביד – בעת מסירתה.
32. כותרות השוליים נקבעו לצורכי הנוחות בלבד ואין לעשות בהן שימוש לפרשנות החוזה.

ולראיה באו הצדדים על החתום:

בשם המדינה: בשם צד ב':

ד"ר אודט סלע חוקר ראשי

המדענית הראשית

לשכת המדען הראשי

לירון שלם חתימה וחותמת המוסד

סגנית חשב המשרד

# נספח א': הצעת המחקר

דף 1 מתוך 3

**קול קורא מס' 26/9.2025 למחקר בנושא "מחקר מלווה רב תחומי לתכנית ישראל ריאלית: קידום מקצועות ה- STEM"**

**דף שער**

|  |  |  |
| --- | --- | --- |
| **1.** | **שם המחקר**: | |
|  |  | |
| **2.** | **פרטי החוקרים הראשיים**: | |
| **א.** | שם מלא: |  |
|  | כתובת: |  |
|  | מס' טלפון נייד: |  |
|  | דוא"ל: |  |
| **ב.** | שם מלא: |  |
|  | כתובת: |  |
|  | מס' טלפון נייד: |  |
|  | דוא"ל: |  |
| **ג.** | שם מלא: |  |
|  | כתובת: |  |
|  | מס' טלפון נייד: |  |
|  | דוא"ל: |  |
| **ד.** | שם מלא: |  |
|  | כתובת: |  |
|  | מס' טלפון נייד: |  |
|  | דוא"ל: |  |
| **3.** | **המוסד האקדמי שבמסגרתו מוגשת ההצעה:** | |
|  |  | |
| **4.** | **עלות המחקר** | |
|  |  | |
| **5.** | **תקופת ביצוע המחקר 48 חודשים** | |

|  |  |  |
| --- | --- | --- |
|  |  |  |
| **תאריך** | **שם החוקר וחתימה** | **חתימת וחותמת המוסד האקדמי** |

נספח א'

דף 2 מתוך 3

**טופס הגשת הצעת מחקר**

לכבוד

לשכת המדען הראשי

משרד החינוך

**הנדון : קול קורא מס' 26/9.2025 למחקר בנושא "מחקר מלווה רב תחומי לתכנית ישראל ריאלית: קידום מקצועות ה- STEM"**

1. אני החתום מטה מציע בזה את שירותי לביצוע העבודה שבנדון, בהתאם לתנאי הקול קורא.
2. הנני מאשר שקראתי את כל התנאים המפורטים והנדרשים במסמכי הקול קורא הנ"ל על כל נספחיו, ומתחייב בזה למלא אחר כל התנאים והדרישות לשביעות רצונכם המלאה.
3. הנני מצהיר כי איני נמצא במצב של ניגוד עניינים בין השירותים הנדרשים בקול קורא זה לבין עבודה עם גופים אחרים הקשורים במישרין או בעקיפין למשרד.
4. להלן העמודים בהצעתי העלולים לחשוף סוד מסחרי או סוד מקצועי. הנכם מנועים מלחשוף עמודים אלה בפני מציעים שלא זכו בקול קורא ולהלן הנימוק למניעת החשיפה. כל זאת, למעט עלויות וסעיפים הנוגעים להוכחת עמידה בדרישות הסף או דרישות מהותיות של הקול קורא – לגביהם ברור לי כי ככל שאבקש למנוע חשיפתם, נתונים אלה יחשפו אף ללא צורך בהחלטה של ועדת המכרזים בנושא ומבלי שתשלח אלי הודעה בעניין:

1. בכל מקרה ברור לי כי ההחלטה בדבר חשיפה או חיסיון של חלקים בהצעה הינה בסמכותה של ועדת המכרזים של המשרד אשר רשאית לחשוף גם חלקים שצויינו לעיל כחסויים.

|  |  |  |
| --- | --- | --- |
|  |  |  |
| **תאריך** | **שם החוקר וחתימה** | **חתימת וחותמת המוסד האקדמי** |

נספח א'

דף 3 מתוך 3

1. **פרטים על הגוף המציע–הצעה המוגשת ע"י מוסד אקדמי**

|  |  |  |
| --- | --- | --- |
|  | שם המציע |  |
|  | המס' המזהה (מספר חברה, מס' עמותה) |  |
|  | סוג התארגנות (חברה, עמותה) |  |
|  | תאריך התארגנות |  |
|  | שמות הבעלים (במקרה של חברה, שותפות) |  |
|  | שמות המוסמכים לחתום ולהתחייב בשם המציע ומספרי ת.ז. שלהם: |  |
|  |
|  |
|  | שם המנהל הכללי |  |
|  | שם איש הקשר לקול קורא זה |  |
|  | מען המציע (כולל מיקוד) |  |
|  | טלפונים |  |
|  | פקס |  |
|  | כתובת דואר אלקטרוני |  |

|  |  |  |
| --- | --- | --- |
|  |  |  |
| **תאריך** | **שם החוקר וחתימה** | **חתימת וחותמת המוסד האקדמי** |

**הנני מאשר כי בדקתי את פרטי המציע, והינם נכונים.**

|  |  |  |
| --- | --- | --- |
|  |  |  |
| **תאריך** | **שם מלא של עו"ד/רו"ח** | **חתימה וחותמת** |

נספח ב'

# נספח ב': הנחיות להכנת תקציב למחקר

בהגשת ההצעה המלאה תפורט עלות כל אבן דרך בהצעת התקציב, תוך התייחסות להנחיות הבאות:

* 1. מוסדות המחקר רשאים לבקש תמורה בשיעור של עד 100% מהוצאות המחקר, למעט הוצאות שכר של חוקרים ראשיים שהינם חברי סגל אקדמי והמועסקים במשרה מלאה וקבועה במוסד מתוקצב. חוקר אשר לא מועסק במשרה מלאה במוסד יוכל לקבל שכר משלים להיקף משרה מלאה בהתאם לתכנית המחקר ולזמן המושקע בקידומו. יובהר כי לא יתאפשר כפל משכורות. לשון אחר, לא יתאפשר לחוקר לקבל מימון עבור שכרו מהמשרד בגין פעילותו במסגרת המחקר האמור.
  2. גובה השכר השנתי המקסימלי שניתן לכלול בהצעה עבור משרה מלאה של מועסק במחקר )כגון חוקר או עוזר מחקר) לא יעלה על הנקוב בתקנון המוסד. על המוסד לצרף להצעה את טבלת עלויות השכר הנהוגה בו.
  3. ניתן לכלול את המלגה עבור תלמידי מחקר או פוסט דוקטורנטים המועסקים במסגרת המחקר עד להיקף מלא הנהוג בהתאם לתקנון המוסד, ועל המוסד לצרף את טבלת עלויות המלגה. ניתן גם לכלול שכר לחוקר אמריטוס אשר יוגבל עבור משרה מלאה, עד לסכום מלגה מלאה של תלמידי מוסמך במוסד.
  4. ניתן לכלול בהצעת התקציב רכישת ציוד קבוע הייחודי למחקר, שאינו ציוד מחשוב בערך של עד50% מערך הציוד. התמורה עבור רכישת ציוד מחשוב ייעודי למחקר תהיה בסך של עד 33% מערך ציוד המחשוב, הכל כתלוי באישור מראש שיינתן על ידי הגורמים המקצועיים במשרד החינוך.
  5. לא ניתן לכלול בתקציב המחקר הוצאות הקשורות לפרסום מאמרים בכתבי עת (לדוגמא: תרגום או עריכה לשונית באנגלית) או עלויות הקשורות להצגת המחקר בכנסים.
  6. במקרים המצדיקים זאת, רשאי המשרד לאשר תשלום עבור נסיעות לחו"ל לעובדי המחקר. בכל המקרים יש לצרף להצעת התקציב מכתב מפורט המסביר כיצד הנסיעה מקדמת את יעדי המחקר. העלויות יהיו בהתאם לתעריפי נש"מ.
  7. את התקציב יש לחלק ל**חמש** אבני דרך על פי התבנית הבאה:

|  |  |  |  |
| --- | --- | --- | --- |
| אבן דרך | תוצר | תאריך הגשה מיום חתימת ההסכם | סכום |
| 1 | סקירת ספרות | 6 חודשים |  |
| 2 | דוח התקדמות | 12 חודשים |  |
| 3 | דוח התקדמות | 24 חודשים |  |
| 4 | דוח התקדמות | 36 חודשים |  |
| 5 | דוח סופי, מצגת סופית, תקציר מנהלים ותוצר מונגש | 48 חודשים |  |

* 1. יש להעריך בנפרד עלות של אבני דרך לביצוע החוזה, כגון פיתוח כלים, איסוף נתונים, עיבוד הנתונים, כתיבת דו"חות.
  2. הצעת התקציב לא תעלה על סכום כולל של 4,000,000 ₪.
  3. הצעה או חלקים ממנה זכו למימון של קרן אחרת או גורם אחר לא תוכל לזכות למימון במסגרת קול קורא זה.
  4. התקורה שהמשרד מאשר למוסדות להשכלה גבוהה היא עד 13% מכלל התקציב.
  5. החוזה לא יוצמד למדד המחירים או כל מדד אחר והתשלומים יבוצעו על פי המחירים הנומינליים.

# נספח ד': הוראת קיזוז

דף 1 מתוך 1

**מספר טלפון\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**מספר פקס\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**תאריך:\_\_\_\_\_\_\_\_\_\_\_\_\_\_\_**

**לכבוד**

**החשב הכללי**

**משרד האוצר**

**באמצעות משרד החינוך**

**הנדון: הוראת קיזוז**

1. אנו החתומים מטה, הנציגים המוסמכים של המוסד להשכלה גבוהה (להלן – המוסד)\_\_\_\_\_\_\_\_\_, נותנים לכם בזאת הוראה בלתי מותנת לקזז כל סכום עד לסך \_ ש"ח (\_\_\_\_\_\_\_\_\_\_\_ש"ח), שיוצמד ל: תנאי ההסכם מתאריך\_\_\_\_\_, מכל תשלום המגיע למוסד מהממשלה לפי כל דין, הסכם או הסדר (להלן – הקיזוז).

2. אנו מסכימים כי החשב הכללי, לפי שיקול דעתו הבלעדי והמוחלט, יקזז מכל תשלום המגיע למוסד מן הממשלה לפי כל דין, הסכם או הסדר, כל סכום המגיע לממשלה מן המוסד בקשר אם חוזה/הזמנה \_\_\_\_\_\_\_ מבלי שיהיה חייב לנמק או לדרוש תחילה את סילוק הסכום האמור מאת המוסד.

3. אנו מתחייבים ומצהירים כי לא תהיה לנו כל טענה כלפי הממשלה על ביצוע קיזוז לפי הוראה זאת, מכספים המגיעים למוסד מן הממשלה לפי כל דין, הסכם או הסדר.

4. הוראה זו תישאר בתוקפה עד תאריך \_\_\_\_\_\_\_\_\_

5. שינוי הוראה זה כפוף לאישור בכתב מהחשב הכללי במשרד האוצר.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

שם מלא וחתימה של מוסמכים מטעם המוסד

**אישור עו"ד**

אני הח"מ, עו"ד\_\_\_\_\_\_\_\_\_\_\_\_\_\_, המשמש כיועץ המשפטי של , מאשר בזאת כי הוראת הקיזוז שבנדון חתומה כדין על-ידי מורשי החתימה המוסמכים של המוסד ומחייבת את המוסד.

\_\_\_\_\_\_\_\_\_\_\_\_\_\_\_\_

עו"ד

סימוכין: 03048101

נספח ה'

# נספח ה': הסכם לשמירת סודיות

**התחייבות לאבטחת מידע ופרטיות במסגרת בקשה לאיסוף/קבלת מידע במערכת החינוך לצרכי מחקר**

שלום רב,

על מנת לצמצם את סיכוני אבטחת המידע והפרטיות, שתהליך איסוף מידע לצרכי מחקר במערכת החינוך עלול לגרום, נבקש מהחוקר האחראי להתחייב לעמידה בדרישות המפורטות במסמך זה.

**להלן דרישות אבטחת המידע:**

1. **סיווג המידע**

* האם הנך מפעיל מערכת דיגיטלית או אתר אינטרנט לניהול הפעילות שבתוכנית/במחקר/במענה? כן/לא
* האם המערכת הדיגיטלית או אתר האינטרנט מאחסנים מידע מוגן במערכות המידע שלהם? כן/לא
* האם הנך מעביר מידע מוגן לגורם אחר? כן/לא
* האם הנך אוסף מידע מוגן? כן/לא , יש לפרט בנספח ה/א'
* האם הנך מקבל מידע מוגן מהמשרד? כן/לא
* האם הנך מעביר מידע מוגן למשרד? כן/לא
* האם אתר האינטרנט מאושר לעמידה בתקן אבטחת מידע של משרד החינוך? כן/לא
* האם מתבצעות/בוצעו בדיקות חדירה למערכות? כן/לא

**במידה החוקר מפעיל מערכת דיגיטלית או אתר אינטרנט על החוקר ליישום את דרישות נספח זה לעבור בדיקה טכנולוגית של המערכת/האתר ועלותה של הבדיקה תחול עליו. בסוף הבדיקה החוקר ייכלל ברשימת הספקים המאושרים על ידי משרד החינוך לחץ** [כאן](https://sapakim.education.gov.il/tech/) **להסבר על תהליך בדיקת הספק והמוצרים.**

1. **כללי –** 
   1. משרד החינוך הינו הבעלים הבלעדיים של המידע, לרבות המידע המאוחסן. חוקר יעשה שימוש במידע אך ורק למטרת היענות מלאה לדרישות הקול קורא.
   2. החוקר הינו הגורם האחראי לכל חשיפה, פגיעה, נזק, מניעת גישה, אבדן של מידע רגיש או חשיפה של מידע לצד שלישי אשר עלול לגרום למשרד החינוך, וכן לצדדי ג' נזקים כבדים. בהתאם החוקר יהיה מחויב לשמור על המידע הרגיש בהתאם לסטנדרטים מקובלים בשוק, ולא להעבירו לידי צד שלישי כלשהו.
   3. במידה וקיים צורך בפיתוח מערכת ייעודית לצורך פעילות הקול קורא, יש לפנות לצוות ניהול אבטחת מידע לקבלת הנחיות פיתוח מאובטח.
2. **סימון המידע -** ככל שהחוקר יחזיק במידע פרטי מזוהה יש לסמן כל פלט בכיתוב: "מכיל מידע מוגן לפי חוק הגנת הפרטיות - המוסר שלא כדין עובר עבירה"
3. **שימוש, אחזקה או ניהול של מידע פרטי -** 
   1. החוקר מתחייב כי מידע פרטי מזוהה יאוחסן **אך ורק בתשתית מאובטחת השייכת למוסד אשר מבצע את המחקר** וכי העברת המידע אל ומתשתית זו יעשה באופן מאובטח. על תשתית זו ועל תהליכי שמירת והעברת הנתונים לעמוד בדרישות תקנות הגנת הפרטיות (אבטחת מידע), תשע"ז-2017, חוק הגנת הפרטיות, התשמ״א 1981**.**

נא להשלים: פרטי המוסד שיאחסן את המידע \_\_\_\_\_\_\_\_

שם מנהל אבטחת מידע של המוסד ופרטי ההתקשרות עמו: \_\_\_\_\_\_\_\_\_\_\_\_\_\_\_\_\_\_

* 1. כמו כן החוקר מתחייב שהוא, או מי מטעמו, לא יעביר מידע פרטי, או חלק ממידע פרטי, אשר בידיו או שיש לו גישה אליהם, לצד שלישי כלשהו ללא אישור מפורש ובכתב מאת המשרד.

1. **שימוש בשירותים טכנולוגיים צד ג׳**
   1. במידה ולצורך קיום המחקר נעשה שימוש במערכת טכנולוגית/אפליקציה/אתר אינטרנט ייעודי, יש לוודא כי שירות זה נבדק ואושר על ידי משרד החינוך בהיבטי אבטחת מידע,

**לחץ** [*כאן*](https://sites.education.gov.il/cloud/home/meyda_le_sapakim/Pages/tkanim_veanhiot_tehnologiot_klaliot_avur_sapakim_vegufim_mefathim.aspx) **להסבר על תהליך בדיקת הספק והמערכת.**

***נא לספק הסבר על המערכת טכנולוגית/אפליקציה/אתר אינטרנט:***

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

* + 1. הקבלן מתחייב ליישם אמצעי אבטחה הולמים שימנעו חדירה מכוונת או מקרית למערכת או למערכות התשתית והתקשורת, **יש לפרט במענה את אמצעי הבקרה שהקבלן מציע.**
  1. על המערכות אשר באמצעותו החוקר מבצע את עבודתו (במסגרת דרישות הקול קורא) לקיים לפחות את הדרישות הבאות:
     1. זיהוי משתמש חזק ברמת 2FA (Two Factor Authentication).
     2. מידור הרשאות ברמת מערכת ההפעלה המאפשר למשתמש המורשה בלבד גישה למידע.
     3. אמצעי הגנה מפני קוד זדוני ומתקפות Zero Day המתעדכן תדיר.
     4. הגנת Firewall בין מחשב המשתמש לרשת האינטרנט.
     5. מערכת איתור התקפות רשתיות.
     6. על כל מחשב נייד המחזיק חומר נשוא מכרז זה להיות מוגן על ידי מערכת הצפנת דיסק (Full Disk Encryption).
  2. החוקר יציג למשרד החינוך, ככל שיידרש, את האמצעים בהם הוא נוקט לשם אבטחת המידע.

1. **שימוש בנתונים הנאספים**
   1. החוקר מתחייב כדלקמן לגבי נתונים אודות תלמידים, בעלי תפקידים, מסגרות חינוכיות ו/או ישובים (להלן: הנתונים), שיתקבלו ממסגרת חינוכית ו/או שיאספו באחריותו/ה במסגרת הנ"ל, או באמצעותה (להלן "נתונים שאספתי" או "נתונים שקיבלתי"), במהלך שנות הלימודים:
      1. להימנע מלאתר או להחזיר זהויות לנתונים קיימים לא מזוהים שיימסרו לי ע"י המסגרת החינוכית.
      2. למנוע כל אפשרות להחזרת זהויות לנתונים לא מזוהים שיאספו באחריותי.
      3. לא למסור נתונים, גולמיים ברמת היחידה הנבדקת (תלמידים, בעלי תפקידים), בין אם בצורה אנונימית ובין אם בצורה המאפשרת זיהוי (להלן נתונים מזוהים), לכל גורם שהוא, ללא אישור מראש ובכתב של לשכת המדען הראשי.
      4. לא להעביר, להודיע, למסור או להביא לידיעת כל אדם שאינו מוסמך לכך, כל ידיעה שמגיעה אל החוקר/ת אגב או בקשר לביצוע המחקר, ללא אישור מראש ובכתב של לשכת המדען הראשי.
      5. לא להציג או לפרסם את המידע שנאסף, בכל סוג של הצגה או פרסום כך, שיתאפשר זיהוי של תלמיד, אלא אם כן אושרה הפעולה על ידי הגורם המוסמך לכך במשרד החינוך והתקבלה הסכמה בכתב לכך של הורי התלמיד וכן של התלמיד עצמו.
      6. הנני מתחייב שלא להציג או לפרסם את המידע שנאסף בכל סוג של הצגה או פרסום כך שיתאפשר זיהוי בעל התפקיד. זאת למעט המקרים, שבהם בעל התפקיד שעל אודותיו נאסף המידע, ממלא תפקיד בלעדי או תפקיד שמסוגו יש מעטים, ושבשל כך לא ניתן להסתיר את זהותו בעת פרסום הממצאים, גם אם לא צוין שמו. במקרים אלה הנני מתחייב (א) להבהיר זאת לבעל התפקיד הנ"ל, לפני איסוף המידע ו-(ב) לאפשר לו לסרב לפרסום הנ"ל.
      7. החוקר יהיה מחויב להגן על המידע הרגיש כל עוד המידע מצוי אצלו, גם לאחר תום תקופת הקול קורא.
      8. המידע המאוחסן ישמר במלואו בגבולות מדינת ישראל, אלא אם כן ניתן אישור משרד החינוך.
2. **מניעת אובדן מידע**
   1. משרד החינוך משקיע משאבים וכספים בעבודות המחקר. החוקר/ת מתחייב/ת לעשות כל שנדרש למניעת אובדן נתונים שנאספים במסגרת המחקר, בין השאר באמצעות ביצוע גיבויים באופן מאובטח.
   2. הגיבויים יישמרו במקום נפרד מהמקור תוך שמירה על רמת אבטחה שהוגדרה במקור עבור אותו חומר.
3. **ניהול הרשאות גישה** 
   1. החוקר מתחייב שגישה למערכות המידע ו/או מאגרי המידע תהיה מבוססת על בסיס הצורך לדעת (need to know) ולא תורשה גישה מעבר לנדרש לצורך מילוי התפקיד.
   2. החוקר מתחייב לקיים מערכת ההזדהות אשר תאפשר רק למשתמשים מורשים לגשת למידע.
4. **תיעוד ובקרה** 
   1. החוקר/ת מתחייב/ת לנהל מנגנון תיעוד אוטומטי שיאפשר בקרה וביקורת על מערכות שניגשות למאגרי המידע, בכל פניה למערכת ולרשומות במאגר יירשמו כל הנתונים הבאים: זהות המשתמש, התאריך והשעה של ניסיון הגישה, רכיב המערכת שאליו בוצע ניסיון הגישה, סוג הגישה, היקפה, והאם הגישה אושרה או נדחתה.
   2. מיפוי הנתונים שיאספו במסדרת המחקר - יש לבצע מיפוי של הנתונים אשר יאספו במסגרת המחקר ולהגיש את נספח ה/א׳ המצורף למסמך זה.
5. **סיום התקשרות**
   1. עם סיום ההתקשרות, החוקר ימסור למשרד החינוך גיבוי מלא, בפורמט סטנדרטי של כל המידע המאוחסן, כל מצע מידע נייד (כגון מדיה אופטית, קלטת, כרטיס זיכרון, FlashDrive וכו') וכן כל מקור וההעתק של הדוחות והרישומים הסופיים שהופקו לשם מתן מענה לקול קורא. מיד לאחר אישור משרד החינוך על תקינות המידע שהתקבל, ובכפוף להוראת הדין, ישמיד החוקר את כלל החומרים שיוותרו בידיו ויבצע מחיקה מלאה (Wipe) של כלל נתוני משרד החינוך שברשותו.

הצהרת החוקר/חוקרת:

אני מאשר/ת בזאת כי הדרישות המפורטות בנספח זה ייושמו במלואן על המידע המבוקש.

שם החוקר/ת \_\_\_\_\_\_\_\_\_\_\_\_\_\_\_\_\_\_\_\_\_\_\_ חתימה: \_\_\_\_\_\_\_\_\_\_\_\_\_\_\_\_\_\_\_

תאריך \_\_\_\_\_\_\_\_\_\_\_\_\_\_\_

**תיאור המידע שנאסף במסגרת המחקר (נספח ה/א')**

שלום רב,

בחינת רמת הרגישות של המידע נגזרת הן מפרמטרים כמותיים )כגון מספר נושאי המידע, היקף המידע, מספר בעלי הרשאת הגישה למידע(, והן מפרמטרים מהותיים )כגון סוג המידע).

בהתאם לחוק הגנת הפרטיות יש למפות את המידע הפרטי אשר נאסף במסגרת המחקר וכן לוודא את קיום חובת אבטחת המידע.

1. האם המידע יכול להתאחסן על תשתיות משרד החינוך ולא אצל החוקר? כן/לא

במידה והתשובה שלילית יש לפרט את מערכות המידע באמצעותן יבוצעו תהליכי איסוף, העברת ושמירת הנתונים:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. יש לפרט בטבלה:

* נתונים שנאספים במסגרת המחקר.
* כמויות
* מקור המידע

|  |  |  |
| --- | --- | --- |
| שדה | כמויות (הערכה) | מקור הנתונים |
| ת.ז (דוגמא) | 100,000 | משרד החינוך |
| ציון (דוגמא) |  | בית הספר |
| לקויות (דוגמא) |  |  |
|  |  |  |
|  |  |  |
|  |  |  |

הגדרות:

**\*מידע מוגן**: נתונים על אישיותו של אדם, צנעת אישיותו, מצב בריאותו, מצבו הכלכלי, הכשרתו המקצועית, דעותיו ואמונתו. למען הסר ספק מובהר, כי גם נתונים כאמור על קטין, כמו נתונים על מבוגר, ייחשבו כ"מידע", וכך גם נתונים אשר לכשעצמם אינם "מידע" אולם הם מוחזקים תחת כותרת שאפשר ללמוד ממנה על מידע כאמור (למשל, רשימת שמות של הורי תלמידים המוחזקת תחת הכותרת "הורים המצויים במצב כלכלי קשה" וכדומה).

**\*אוכלוסיית החינוך**: סגל בית הספר עובדי ההוראה, תלמידים וההורים.

**מערכת דיגיטלית או אתר אינטרנט**: מערכות המשמשות את הספק לפעילות התוכנית/המענה.

# נספח מספר 2: אמות מידה לשיפוט והערכה של הצעות למחקרים

**מטרה/ות ושאלה/ות המחקר :**

* הינן אמפיריות, מנוסחות באופן ברור וממוקד ומהוות מענה למטרות המחקר
* מתייחסות להיבטים שונים ומגוונים של הנושא
* עשוית לספק ידע חדש בתחום הנחקר

**המסגרת התיאורטית:**

* מבוססת, עדכנית, מקובלת בעולם המחקר ורלוונטית לשאלות המחקר
* כוללת מודלים ותאוריות עדכניות ומובילות בתחום
* הרקע התיאורטי והאמפירי מבססים את השערות המחקר

**השערות המחקר\*:**

* בעלות ביסוס אמפירי נרחב
* רלוונטיות ובזיקה למטרות המחקר

\* השערות המחקר רלוונטיות למחקר כמותי בלבד

**במחקרי התערבות:**

* מוצג מודל שינוי ToC (Theory of Change) המנחה את מרכיבי ההתערבות: תכנון, ניהול והערכה.
* מודל השינוי מתאר את האופן בו השינוי הרצוי צפוי להתרחש, את הנחות היסוד של ההתערבות וכיצד מרכיביה יתרמו להשגת השינוי, ומהם הצעדים שידרשו להשגת יעדי ההתערבות בטווח הארוך.
* מרכיבי מודל השינוי כוללים את המרכיבים הבאים: מטרות (מטרות העל או השינויים בטווח הארוך לשמם מתבצעת ההתערבות), תוצאות (תוצאות צפויות במהלך התהליך להשגת מטרות העל), תפוקות (מיידיות של ההתערבות, לרוב מדידות באופן כמותי), פעילויות/תהליכים (המרכיבות את מסגרת ההתערבות עצמה לשם השגת מטרות העל), משאבים/תשומות (לשם מימוש הפעילויות).

**מערך המחקר:**

* מתאים לבדיקת שאלות והשערות המחקר
* מוצגים השיקולים השונים בבסיס בחירת סוג המערך שנקבע, לרבות:
  + סוגי משתני המחקר
  + מאפייני המחקר (שינויים לאורך זמן, ניטור וכו)
  + מצויין האם קיים תפעול של המשתנה המסביר והאם קיימת אפשרות של הקצאה אקראית של הנבדקים
  + קיומם הפוטנציאלי של משתנים מתערבים והדרכים להתגבר על השפעתם
* מתואר באופן מפורט ואופרציונלי ומתאים למאפייני נתוני המחקר
* כולל, על פי הצורך וההקשר, מגוון של אינפורמנטים ויפורטו השיקולים לבחירתם.

**דגימת המשתתפים:**

מתאימה לשם קבלת מענה לשאלות והשערות המחקר ומתייחסת להיבטים הבאים:

* מטרות המחקר: במחקרים תיאוריים ו/או סקרים, נדרשת שיטת דגימה הסתברותית המגדילה את הסיכוי למדגם מייצג. בניסויים או מחקרי מעבדה בהם התקיפות החיצונית נמוכה, אפשר להסתפק בשיטות לא הסתברותיות. במחקרים איכותניים המדגם יהיה רחב ומגוון ככל הניתן.
* הגדרת האוכלוסייה: קיימת הגדרה ברורה של האוכלוסייה ממנה יידגם המדגם (לרבות מגזר-שפה, פיקוח, שלב גיל וכד') ושיטת הדגימה המתוכננת. יכללו במחקר כל שכבות האוכלוסייה הרלוונטיות למטרות המחקר שהוגדרו בקול הקורא.
* יחידות הניתוח מוגדרות וברורות.
* גודל המדגם:
  + במחקר כמותי: גודל המדגם המוצע מחושב על פי מערך המחקר הספציפי וזאת על בסיס העוצמה הרצויה (Power), גודל טעות אלפא וגודל האפקט המוערך באוכלוסייה (בהעדר מידע מוקדם יש לקבוע את גודל האפקט כבינוני).
  + במחקר איכותני: גודל המדגם יאפשר לקבל תמונה רחבה ומורכבת של התופעה באוכלוסייה תוך התייחסות גם להטרוגניות המדגם, האינפורמנטים ולגודל המדגם.
* ייצוגיות המדגם: במידה ונדרשת ייצוגיות של המדגם לאוכלוסייה, תתואר ההתמודדות של המחקר עם ייצוגיות חסר/יתר של קבוצות במחקר, נתונים חסרים וערכי קיצון.
* במחקר משולב (mixed methods) יש להתייחס בנוסף גם לאופן השילוב בין השיטות והאינטגרציה ביניהם.

**כלי המחקר:**

* רלוונטיים למענה לשאלות המחקר
* עדכניים ומובילים בתחום
* מהימנים, תקפים (במחקר כמותי בלבד)
* מתוארים באופן מפורט על פי כללי הכתיבה המדעית ומצורפים לדוח כנספחים (במידה והם קיימים).
* כלי מחקר ייעודיים למחקר – במידה ולא ניתן להשתמש בכלי מחקר קיימים מהימנים ותקיפים, ניתן לעשות שימוש בכלי מחקר ייעודיים למחקר ובלבד שתהיה הצדקה לשימוש בהם ופירוט של תהליך הבניה ואופן הבדיקה.

**אתיקה:**

* מערך המחקר וניהולו תואמים את עקרונות האתיקה של המחקר המדעי. לשם מימוש עקרונות הצעת המחקר כוללת:
* הסכמה מדעת של הנבדקים להשתתפות במחקר
* תיאור הדרכים לשמירה על אנונימיות המשתתפים ושמירת הפרטיות של נתוני המחקר
* התנהלות המחקר שומרת על עקרונות של כבוד האדם
* גילוי נאות – מפורסמים ניגודי אינטרסים אפשריים בביצוע המחקר
* קיימת התייחסות להליך קבלת אישור מועדת אתיקה רלוונטית

**הליך המחקר :**

* מתואר באופן מפורט וברור הליך המחקר המוצע כולל סדר כרונולוגי של השלבים שיבוצעו בפועל

**העיבודים הסטטיסטיים (מחקר כמותי):**

* מתאימים לבדיקת השערות המחקר
* מתוארים באופן מפורט השיקולים לבחירתם
* מצוין מעמדם של המשתנים השונים במערך המחקר (בלתי תלוי, תלוי, מתווך, ממתן, מתערב...).
* מוגדרת רמת המובהקות הכללית Family-wise alpha ומפורטות הדרכים שננקטו להקטנת הסיכוי להתנפחות שגיאה מסוג I במדידות מרובות
* מתוארות הדרכים שננקטו לטיפול בערכים חסרים וערכי קיצון

**עיבוד נתונים (מחקר איכותני) :**

* מפורטת שיטת הניתוח (כגון ניתוח תמטי, ניתוח נראטיבי, ניתוח השיח)
* מוגדרת יחידת הניתוח (כגון מבע, מסמך, גישה)
* יש פירוט הליך הכנת הנתונים לקראת הניתוח ופרוטוקול הניתוח
* מתוארות הטכניקות להבטחת מהימנות הניתוח (כגון ריבוי מקודדים, עוורון לתנאי מחקר אם רלוונטי)

**אינטגרציה בין שיטות מחקר וממצאים:**

* קיים הסבר כיצד ישלבו בין הממצאים הכמותיים והאיכותניים (במחקרים משולבים), וכיצד ינתחו את הקשרים בין משתני התהליך לבין תוצאות המחקר

**מגבלות המחקר:**

* מפורטות מגבלות מבחינת יכולתו של המחקר לתת מענה לשאל/ות המחקר והכללת הממצאים

**תובנות מהמחקר יוכלו לשמש את מקבלי ההחלטות לעיצוב המדיניות:**

* הצעת המחקר מפרטת כיצד יופקו מהמחקר הצעות להשלכות ברורות והמלצות לפעולות אופרטיביות
* המחקר מונחה חשיבה על שימושיות (use) ומשתמשים (users), בדגש על המלצות/שינויים שיש ליישם במערכת החינוך על מנת לאפשר לה להשיג את יעדיה
* במחקרי התערבות: תכנית המחקר מתייחסת להיבטים הנוגעים לקיום (maintenance), הכללה (מעבר לאוכלוסיות, מצבים, התנהגויות / מיומנויות), והרחבה (scaling up) ומכוונת ליצירה של עקרונות פעולה הרלוונטיים לבתי ספר בעלי מאפיינים דומים.

**סיכויי הצלחה לביצוע וסיום של המחקר המוצע:**

* קיימת הכרות מוכחת של שדה המחקר הקיים ושל קונטקסט המדיניות הרלוונטי
* לוח זמנים ושלבי מחקר מוגדרים היטב ומוצדקים
* מצוינת יכולת מוכחת של חברי צוות המחקר להשלים פרויקטים דומים
* מצוינים תפקידים ותחומי אחריות מוגדרים של צוות המחקר
* קיימות תמיכה ותשתית לוגיסטית ומוסדית לביצוע המחקר, בדגש על איסוף נתונים מייצג בשאלוני דיווח עצמי
* מפורט תקציב מפורט עם הצדקה לכל סעיף הוצאה

**רשימה ביבליוגרפית :**

* כל מראה מקום יצויין בגוף הטקסט וברשימה הביבליוגרפית על פי כללי ה- APA

# נספח מספר 3: הנחיות להגשת דו"חות מדעיים (דו"חות ביניים ודו"חות מסכמים)

**הנחיות לסקירת הספרות (אבן דרך 1):**

סקירת ספרות מהווה את הבסיס התאורטי והאמפירי שעליו נשען המחקר, והיא ממקמת את שאלת המחקר בתוך ההקשר הרחב של הידע הקיים. הסקירה צריכה לכלול מחקרים עדכניים ורלוונטיים, מהארץ ומהעולם, המדגימים את העיסוק האקדמי בתחום הנחקר, את הגישות השונות שננקטו, ואת הממצאים המרכזיים שהתקבלו. חשוב שהסקירה תצביע לא רק על מה שנחקר, אלא גם על הפערים הקיימים בידע, וכן תדון ברלוונטיות להקשר הישראלי.

סקירת הספרות נדרשת להדגיש את התרומה האפשרית של הידע המחקרי להבנת תהליכים חינוכיים בהקשרים מוסדיים, פדגוגיים וחברתיים. עליה לקשור בין הממצאים הקיימים לבין הצרכים של מערכת החינוך, ולבחון כיצד ידע שנצבר במחקרים קודמים עשוי לשמש תשתית לתכנון מושכל של תוכניות חינוכיות, להתאמת מענים לאוכלוסיות שונות, או לגיבוש מדיניות חינוכית מבוססת ראיות, לרבות אסטרטגיות מומלצות ושאינן מומלצות לפעולה.

מטרת הסקירה הספרותית היא לא רק הצגת ידע קיים, אלא גם להוות תשתית שמסייעת בזיקוק כיווני פעולה למדיניות חינוכית, מתוך הבנה של מה עבד, באילו תנאים, ומה עשוי להיות רלוונטי (או לא) עבור מערכת החינוך בישראל.

**הנחיות להגשת דו״חות ביניים:**

דו״חות הביניים נועדו לאפשר את הדיאלוג בין החוקרים ללשכת המדענית הראשית לאורך תהליך המחקר ולהבטיח מיצוי פוטנציאל המחקר. במסגרת דוחות הביניים:

1. יש לפרט את סטטוס המחקר למול הצעת המחקר המאושרת
2. במחקר התערבות: יש להסביר בברור היבטים מרכזיים במדידה (measurement), מדדים (measures), וסיווג (classification) ולהציגם בהקשר למודל תורת השינוי העומד בבסיס המחקר.
3. יש לתאר בפירוט את תהליך בחירת המדדים/בניית הכלים וכן לכלול הערכה בנוגע לתוקף ומהימנות הנ״ל, ככל שניתן בשלב זה.
4. יש לכלול ממצאים ראשוניים.
5. יש לכלול מידע על מרכיבים בהתערבות שלא מיושמים כמתוכנן, ולהסביר את משמעות הדבר.
6. יש לפרט את המתוכנן להמשך המחקר לרבות לוחות זמנים

**הנחיות להגשת התוצרים הסופיים:**

מטרת המחקרים בתמיכת לשכת המדענית הראשית היא להשפיע על מדיניות חינוכית ולהוביל מחקֿר אשר לו שימושיות רחבה מעבר להקשר הספציפי בו הוא נערך. הדו"ח הסופי אשר יוגש למשרד החינוך נועד להביא דיווח מקיף ושקוף באשר לממצאי המחקר ולהגביר את אמינות, שימושיות ונגישות המחקר.

התוצרים הסופיים במסגרת קול קורא זה כוללים 4 סוגים של תוצרים:

* + 1. **דו"ח סופי**
* הדוח יכלול הצגה מלאה ומפורטת של המחקר וממצאיו ושל המשמעויות התיאורטיות והמעשיות שלו.
* הדוח צריך להיות בפורמט זהה למאמר מדעי במדעי החברה וכתוב על פי כללי APA העדכניים, כולל תקציר עד עמוד אחד ותוכן עניינים.
* המבוא והדיון מוגבלים לעד 6 עמודים כל אחד (במקרים מיוחדים 10 עמודים).
* הדוח צריך לכלול:

1. *עמוד שער*: עמוד השער צריך לכלול את שם המחקר, שם החוקרים, שיוך מוסדי, תאריך ומקור מימון המחקר בנוסח הבא: "מחקר זה מומן על-ידי משרד החינוך". תוך ציון כי הממצאים והמסקנות הם על אחריות החוקרים בלבד.
2. *תוכן עניינים*
3. *תקציר:* על הדו"ח לכלול תקציר ובו סיכום קצר של מטרות המחקר, הממצאים וההמלצות
4. *מבוא**:* מבנה המבוא כמקובל בדו"ח מדעי במדעי החברה, הכולל בין היתר את: מטרות המחקר, שאלת/ות המחקר, המסגרת התיאורטית, סקירת ספרות רלוונטית ועדכנית והשערות המחקר (במחקר כמותי, במידה ורלוונטי) בדגש על-
   * שאלה/ות המחקר: שאלה/ות המחקר הינן אמפיריות, מנוסחות באופן ברור וממוקד ומהוות מענה למטרות המחקר
   * המסגרת התיאורטית:
     + מבוססת, עדכנית, מקובלת בעולם המחקר ורלוונטית לשאלות המחקר
     + כוללת מודלים תאורטיים ותאוריות עדכניות ומובילות בתחום
     + הרקע התיאורטי והאמפירי מבססים את השערות המחקר ורלוונטיים להן
   * השערות המחקר (במחקרים כמותיים):
     + בעלות ביסוס אמפירי נרחב
     + רלוונטיות ובזיקה למטרות המחקר
   * במחקרי התערבות:
     + מוצג מודל שינוי ToC (Theory of Change) המנחה את מרכיבי ההתערבות: תכנון, ניהול והערכה.
     + מודל השינוי מתאר את האופן שבו השינוי הרצוי צפוי להתרחש, את הנחות היסוד של ההתערבות וכיצד מרכיביה תורמים להשגת השינוי, ומהם הצעדים הנדרשים להשגת יעדי ההתערבות בטווח הארוך.
     + מרכיבי מודל השינוי כוללים המרכיבים הבאים: מטרות (מטרות העל או השינויים בטווח הארוך לשמם מתבצעת ההתערבות), תוצאות ביניים (תוצאות צפויות במהלך התהליך להשגת מטרות העל), תפוקות (מיידיות של ההתערבות, לרוב מדידות באופן כמותי), פעילויות (המרכיבות את מסגרת ההתערבות עצמה לשם השגת מטרות העל), משאבים (לשם מימוש הפעילויות).
5. *שיטה: בדגש על-*
   * מערך המחקר:
     + מתאים לבדיקת שאלות והשערות המחקר
     + מותאם למאפייני נתוני המחקר
     + מתואר באופן מפורט ואופרציונלי
   * דגימת המשתתפים:
     + כוללת את הגדרת האוכלוסייה, מסגרת הדגימה, שיטת הדגימה, גודל המדגם, מידת ייצוגיות המדגם והטיפול בערכים חסרים.
     + פירוט שיעורי השבה ונשירת משתתפים מהמחקר
   * כלי המחקר:
     + מתוארים באופן מפורט על פי כללי הכתיבה המדעית.
     + התיאור כולל דיווח על מהימנות, ותוקף ,
     + מוצגת הרלוונטיות שלהם למענה לשאלות המחקר
   * הליך המחקר
     + תיאור מפורט וברור של הליך המחקר הכולל סדר כרונולוגי של השלבים שבוצעו בפועל
6. *ממצאים:*
   * במידה ומדובר במחקר המתבסס על שיטות מחקר משולבות (mixed methods) יש ליצור סינתזה בין הממצאים האיכותניים לממצאים הכמותיים
   * העיבודים הסטטיסטיים (מחקר כמותי):
     + מוצגת התאמת העיבודים שבוצעו לבדיקת השערות המחקר
     + על הדיווח לכלול מידע רלוונטי ומקיף של סטטיסטיקה תיאורית לגבי: אוכלוסיית המחקר, מסגרת הדגימה, המדגם, יחידת הניתוח, קבוצות המחקר (אחוז השתתפות, ייצוגיות יתר/חסר, הבדלים בין הקבוצות טרם ההתערבות), מקרי קיצון, נתונים חסרים, נשירה (attrition).
     + על הדיווח לכלול מידע רלוונטי ומקיף של סטטיסטיקה היסקית לגבי: גודל מדגם, ממוצעים וסטיות תקן בקבוצות השונות, הבדלים בין ממוצעים ורמות מובהקות המבחנים הסטטיסטיים, גודלי אפקט, אינדקס שיפור (improvement index). יש להקפיד על ניתוח נתונים המבקר השפעה של משתנים מתערבים ומתחשב בריבוי השוואות, השפעה של מקבצים (clusters), והבדלים בין הקבוצות טרם ההתערבות.
     + על הדו״ח הסופי לכלול הערכה באשר לתוקפו הפנימי והחיצוני של המחקר. (יש להימנע מייחוס סיבתיות כאשר לא ניתן לשלול הסברים חלופיים!)
     + מתוארים באופן מפורט וכולל רמת המובהקות הכללית Family-wise error rate alpha והדרכים שננקטו להקטנת הסיכוי להתנפחות שגיאת אלפא (טעות מסוג I).
     + מתוארות הדרכים שננקטו לטיפול בערכים חסרים וערכי קיצון
   * עיבוד נתונים (מחקר איכותני)
     + שיטת הניתוח (כגון ניתוח תמטי, ניתוח נראטיבי, ניתוח השיח)
     + יחידת הניתוח (כגון מבע, מסמך, גישה)
     + הליך הכנת הנתונים לקראת הניתוח ופרוטוקול הניתוח
     + טכניקות להבטחת מהימנות הניתוח (כגון ריבוי מקודדים, עוורון לתנאי מחקר אם רלוונטי)
7. *דיון והמלצות:* 
   * + כולל, בין היתר, הצעות להשלכות ברורות והמלצות לפעולות אופרטיביות למדיניות וכן את מגבלות המחקר (יכולתו של המחקר לתת מענה לשאל/ות המחקר והכללת הממצאים)
     + יש לכלול התייחסות להיבטים הנוגעים לקיום (maintenance).
     + על הדו״ח להתייחס במפורש להיבטים של הכללה (מעבר לאוכלוסיות, מצבים, התנהגויות / מיומנויות), והרחבה (scaling up) ולכלול המלצות יישומיות
8. *רשימה ביבליוגרפית לפי כללי ה APA*
9. *נספחים* 
   * + כלל כלי המחקר שהועברו
     + הסברים לגבי החישובים והניתוחים הסטטיסטיים שנבחרו
     + במידת הרלוונטיות, ההנחות והנוסחאות ששימשו לחישוב ניתוחי עלות-תועלת

**הערות כלליות:**

* + - בעת כתיבת הדוח יש לוודא כי קיימת התאמה מלאה בין רכיבי הצעת המחקר לביצוע בפועל ולמוצג בדוח.
    - הדוח צריך להיכתב בשפה העברית בלבד.
    - הדוח צריך לעבור עיצוב גרפי ועריכה לשונית
    1. **דו"ח מקוצר למקבלי החלטות בעברית**
* דו"ח קצר, בהיקף של כ-5-10 עמודים.
* הדוח צריך להיות מסמך נפרד, העומד בזכות עצמו, וכולל רקע קצר, מטרת המחקר וחשיבותו למשרד החינוך, תיאור המחקר וממצאיו ודיון לגבי השפעות המחקר על מדיניות משרד החינוך**.**
* בסוף הדוח המקוצר יש לכלול פסקה אחת מסכמת למקבלי החלטות הכוללת המלצות ליישום.
  + 1. **מצגת למקבלי החלטות**

מצגת של כ-15 שקופיות המסכמת את עיקרי הדוח והממצאים ואת ההמלצות לעיצוב המדיניות.

* + 1. **תוצר מונגש**

תוצר מונגש המפרט את הממצאים הסופיים. התוצר יכול להיות סרטון אנימציה /ראיון מצולם / פודקאסט עם אחד החוקרים הכולל הסבר על תהליך ותוצאות המחקר וכד'.

1. במחקר הבינלאומי פיזה נמצא כי בנות פחות מצטיינות באוריינות מדעית ומתמטית. בנוסף קיימים פערים בין בנות ובנים שבאים לידי ביטוי לא רק במבחנים הבינלאומיים אלא גם במספר התלמידים הבנים הניגשים ל-5 יח"ל מתמטיקה פיזיקה מדעי המחשב [↑](#footnote-ref-1)